title: 2013/36/ES: Padomes Lēmums ( 2012. gada 29. oktobris ) par to, lai Savienības vārdā parakstītu un provizoriski piemērotu Nolīgumu, ar ko izveido vispārēju satvaru pastiprinātai sadarbībai starp Eiropas Savienību un Eiropas Aeronavigācijas drošības organizāciju

text:
               19.1.2013

               LV

               Eiropas Savienības Oficiālais Vēstnesis

               L 16/1

      PADOMES LĒMUMS

   (2012. gada 29. oktobris)
   par to, lai Savienības vārdā parakstītu un provizoriski piemērotu Nolīgumu, ar ko izveido vispārēju satvaru pastiprinātai sadarbībai starp Eiropas Savienību un Eiropas Aeronavigācijas drošības organizāciju
   (2013/36/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 100. panta 2. punktu saistībā ar 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Komisija Savienības vārdā ir risinājusi sarunas par Nolīgumu, ar ko izveido vispārēju satvaru pastiprinātai sadarbībai (“nolīgums”) starp Eiropas Savienību un Eiropas Aeronavigācijas drošības organizāciju saskaņā ar Padomes 2011. gada 6. oktobra lēmumu, ar ko pilnvaro Komisiju uzsākt sarunas.

               (2)

               Nolīgumu parafēja 2012. gada 24. aprīlī.

               (3)

               Nolīgums būtu jāparaksta un jāpiemēro provizoriski, kamēr tiek pabeigtas procedūras tā noslēgšanai.

               (4)

               Ir jāparedz procesuālā kārtība Savienības dalībai Apvienotajā komitejā, kas izveidota saskaņā ar nolīgumu,

         IR PIEŅĒMUSI ŠO LĒMUMU.
   1. pants
   Ar šo atļauj Savienības vārdā parakstīt Nolīgumu, ar ko izveido vispārēju satvaru pastiprinātai sadarbībai starp Eiropas Savienību un Eiropas Aeronavigācijas drošības organizāciju, ņemot vērā tā noslēgšanu.
   Nolīguma teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu.
   3. pants
   Nolīgumu provizoriski piemēro saskaņā ar nolīguma 13.1. pantu no tā parakstīšanas dienas, kamēr tiek pabeigtas procedūras tā noslēgšanai.
   4. pants
   1.   Komisija pārstāv Savienību Apvienotajā komitejā, kas izveidota saskaņā ar nolīguma 7. pantu.
   2.   Komisija, apspriedusies ar Padomes izraudzītu īpašo komiteju, nosaka to, kāda nostāja Apvienotajā komitejā jāieņem Savienībai, tostarp attiecībā uz nolīguma pielikumu pieņemšanu un minēto nolīguma pielikumu grozījumu pieņemšanu.
   5. pants
   Komisija var pieņemt visus piemērotus pasākumus atbilstīgi nolīguma 5., 6., 8., 9., 10. un 11. pantam.
   6. pants
   Komisija regulāri informē Padomi par nolīguma īstenošanu.
   7. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Luksemburgā, 2012. gada 29. oktobrī

            Padomes vārdā –

            priekšsēdētājs

         E. FLOURENTZOU

      TULKOJUMS

         NOLĪGUMS

      starp Eiropas Savienību un Eiropas Aeronavigācijas drošības organizāciju, ar ko izveido vispārēju satvaru pastiprinātai sadarbībai
      EIROPAS SAVIENĪBA (ES)
      un
      EIROPAS AERONAVIGĀCIJAS DROŠĪBAS ORGANIZĀCIJA (EUROCONTROL),
      turpmāk “Puses”,
      ŅEMOT VĒRĀ Līgumu par Eiropas Savienības darbību (turpmāk “LESD”) un jo īpaši tā 218. un 220. pantu,
      ŅEMOT VĒRĀ EUROCONTROL1960. gada 13. decembra Starptautisko konvenciju par sadarbību aeronavigācijas drošības jomā, kura grozīta ar protokolu, kas 1981. gada 12. februārī parakstīts Briselē (turpmāk “EUROCONTROL konvencija”), un jo īpaši tās 7.2. un 11.3. pantu,
      ŅEMOT VĒRĀ EUROCONTROL Pastāvīgās komisijas 2011. gada 12. maijā veikto Pasākumu Nr. 11/174, ar ko deleģē pilnvaras aģentūrai uzsākt pārrunas par Augsta līmeņa vienošanās noslēgšanu ar ES, un 2012. gada 10. maija Pasākumu Nr. 12/181, ko pieņēmusi EUROCONTROL Pastāvīgā komisija un ar ko apstiprina panākto nolīgumu,
      ŅEMOT VĒRĀ Pušu attiecīgo pašreizējo tiesisko un institucionālo kontekstu un to ieguldījumu Eiropas vienotās gaisa telpas (SES) īstenošanā gan ES, gan ārpus tās,
      ŅEMOT VĒRĀ ES piešķirto kompetenci jautājumos, kas saistīti ar SES,
      ŅEMOT VĒRĀ EUROCONTROL lomu kā starpvaldību Viseiropas civilmilitārā organizācija, kas specializējusies gaisa satiksmes pārvaldības jomā (ATM),
      TĀ KĀ Pusēm ir kopīgs redzējums panākt optimālu un integrētu Eiropas ATM tīklu, izmantojot visus gaisa pārvadājumu posmus un saistībā ar citiem transporta līdzekļiem, piedāvāt pasažieru un pilsoņu labā augstu drošības pakāpi, izmaksu efektivitāti, kapacitāti un vides aizsardzību,
      TĀ KĀ ar ES tiesību aktiem Eiropas Komisijai uztic vairākus uzdevumus saistībā ar SES īstenošanu, kuru veikšanai nepieciešams ekspertu atbalsts,
      TĀ KĀ kopš 1960. gada EUROCONTROL ir izveidojusies par unikālu zināšanu centru ATM jomā, kas kā pievienoto vērtību nodrošina Viseiropas un militāro novirzienu un palīdz valstīm, sniedzot publiskā domēna pakalpojumus un funkcijas; EUROCONTROL būtu jāturpina palīdzēt dalībvalstīm, tostarp SES un citu saistītu ES politikas virzienu īstenošanā, un jānodrošina Viseiropas platforma, lai veicinātu ATM militārās sadarbības uzlabošanu,
      TĀ KĀ ES tiesību aktos noteikts, ka Eiropas Komisija var pilnvarot EUROCONTROL, lai izstrādātu īstenošanas noteikumus saistībā ar SES izveidošanu,
      TĀ KĀ ES atzīst būtisko EUROCONTROL ieguldījumu, lai atbalstītu ES regulatora lomā ar mērķi īstenot SES un citus saistītos ES politikas virzienus,
      TĀ KĀ Ziemeļatlantijas līguma organizācija (NATO) un EUROCONTROL2003. gada 8. maijā noslēdza sadarbības memorandu,
      TĀ KĀ Eiropas Komisija un EUROCONTROL2003. gada 22. decembrī noslēdza memorandu par satvaru sadarbībai,
      TĀ KĀ EUROCONTROL ar Eiropas Komisijas 2010. gada 29. jūlija lēmumu tika izraudzīta par SES darbības rezultātu pārskatīšanas iestādi saskaņā ar Regulu (ES) Nr. 691/2010 un ar Pastāvīgās komisijas 2010. gada 15. septembra Direktīvu Nr. 10/74 EUROCONTROL pieņēma šo iecelšanu,
      TĀ KĀ EUROCONTROL ar Eiropas Komisijas 2011. gada 7. jūlija lēmumu tika iecelta par ATM tīkla funkciju tīkla pārvaldnieku saskaņā ar Regulu (ES) Nr. 677/2011 un ar Pastāvīgās komisijas 2011. gada 1. septembra Direktīvu Nr. 11/77 EUROCONTROL pieņēma šo iecelšanu,
      TĀ KĀ Pusēm ir ilglaicīgas attiecības un sadarbības vēsture ATM un SES un citu saistītu politikas virzienu īstenošanā un vēlme konsolidēt šo sadarbību un pilnībā saskaņot turpmākās darbības,
      TĀ KĀ Pusēm būtu jānodrošina sinerģija un jāizvairās no dublēšanās ar ATM drošību saistītos jautājumos un vides jautājumos,
      TĀ KĀ ilgtermiņa pašreizējo pasākumu piemērošana starp Eiropas Komisiju un EUROCONTROL būtu jāvērtē, ņemot vērā šo nolīgumu, un, attiecīgajā gadījumā, jāapstiprina un jāstiprina, izmantojot šo nolīgumu,
      TĀ KĀ šā nolīguma īstenošanai nevajadzētu izraisīt finansējuma dublēšanos sadarbības pasākumiem, kas minēti šajā nolīgumā, un tāpēc nevajadzētu izraisīt ES nominālu ieguldījumu EUROCONTROL budžetā,
      IEVĒROJOT, ka ES mērķis ir paplašināt SES ģeogrāfisko pārklājumu ārpus ES,
      IEVĒROJOT, ka, neskarot savstarpējās attiecības starp Pusēm un to attiecīgo dalību un attiecīgi neskarot dalībvalstu tiesības un pienākumus saskaņā ar EUROCONTROL konvenciju un LESD, ir vēlams izveidot papildu savstarpēji pastiprinošus sadarbības un koordinācijas mehānismus starp ES un EUROCONTROL SES un citu saistītu politikas virzienu īstenošanā, jo īpaši vides, tostarp klimata pārmaiņu, pētniecības un attīstības jomā ar nolūku labāk izmantot EUROCONTROL zināšanas un atbalstu,
      IEVĒROJOT, ka EUROCONTROL sniegtajam atbalstam ES būtu jāatbilst pārskatāmības, objektivitātes un neatkarības principam,
      IEVĒROJOT, ka būtu jāveicina EUROCONTROL organizācijas attīstība, kur tā jo īpaši pakāpeniski pielāgo savu darbību, lai atbalstītu ES SES īstenošanā un uzlabotu vispārējo Eiropas ATM tīkla sniegumu,
      VIENOJAS PAR TURPMĀKO.
      1.   VISPĀRĒJĀ DARBĪBAS JOMA

                  1.1.

                  Puses vienojas nostiprināt un konsolidēt sadarbību starp ES un EUROCONTROL, lai sekmētu EUROCONTROL atbalstu ES SES un citu saistītu ES politikas virzienu īstenošanā ES robežās un ārpus ES valstīs, kas piekrīt uzņemties saistības.

                  1.2.

                  Šis nolīgums neierobežo dalībvalstu tiesības un pienākumus kā EUROCONTROL vai ES dalībniecēm.

            2.   MĒRĶI
      Šā nolīguma mērķi:

                  —

                  noteikt galvenos elementus pastiprinātai sadarbībai starp Pusēm, lai veicinātu savlaicīgu un konsekventu SES īstenošanu ES robežās un ārpus ES valstīs, kuras uzņemas SES saistības, un veicinātu efektīvu gaisa transporta sistēmas izveidi, izmantojot darbības, kas atspoguļo attiecīgos Pušu uzdevumus un pienākumus,

                  —

                  atvieglināt vajadzīgo civilmilitāro sadarbību ATM jomā Eiropas vienotās gaisa telpas (SES) satvarā,

                  —

                     EUROCONTROL zināšanu atzīšana un izmantošana, tostarp civilmilitārā sadarbība, lai atbalstītu ES SES un citu saistītu politikas virzienu īstenošanā, jo īpaši vides, tai skaitā klimata pārmaiņu, pētniecības un attīstības jomā, lai uzlabotu Eiropas ATM tīkla sniegumu,

                  —

                  atzīt EUROCONTROL vērtību turpināt veikt attiecīgas atbalsta darbības un funkcijas SES īstenošanai,

                  —

                  izveidot nepieciešamo sadarbību, lai atbalstītu un veicinātu to valstu iesaistīšanu SES, kas nav ES dalībvalstis, ar mērķi paplašināt SES īstenošanu ārpus ES un pakāpeniski sasniegt SES tiesiskā satvara piemērošanu visām EUROCONTROL dalībvalstīm,

                  —

                  nodrošināt sinerģiju un izvairīties no EASA darba dublēšanās ar drošību saistītās ATM lietās un vides jautājumos, tostarp, attiecīgajā gadījumā, attīstot spēcīgus sadarbības mehānismus starp EASA un EUROCONTROL, ņemot vērā EUROCONTROL Viseiropas atbildību.

            3.   SADARBĪBAS JOMAS

                  3.1.

                  Sadarbības jomas saskaņā ar šo nolīgumu ir tās, kas vajadzīgas, lai īstenotu SES, tostarp SESAR, un citas saistītās ES politikas, jo īpaši vides, tostarp klimata pārmaiņu, un ATM pētniecības un izstrādes politikas virzienus.

                  3.2.

                  Sadarbība ietver šādas tēmas:

                              a)

                              funkcionālie gaisa telpas bloki;

                              b)

                              valstu uzraudzības iestādes;

                              c)

                              atbalsts gaisa satiksmes pārvaldības jomā un aeronavigācijas pakalpojumu drošībai (ATM/ANS), tostarp EASA, kā noteikts 2. pantā;

                              d)

                              civilmilitāra sadarbība un koordinācija;

                              e)

                              starptautiskā koordinācija, jo īpaši ICAO un valstu, kas nav Pušu dalībvalstis, satvarā;

                              f)

                              gaisa satiksmes pārvaldība un komunikācijas/navigācijas/uzraudzības pakalpojumi (ATM/CNS), tostarp izplatījumā;

                              g)

                              ar gaisa transportu saistīti dati un statistika;

                              h)

                              aviācijas vides jautājumi;

                              i)

                              lidostu politika.

                  3.3.

                  Turpmāka sadarbība jo īpaši varētu ietvert šādas tēmas:

                              a)

                                 ATM drošība;

                              b)

                              frekvenču spektra politika;

                              c)

                              bezpilota gaisa kuģu sistēma (UAS).

                  3.4.

                  Tēmas un sadarbības kārtība sīkāk tiek noteikta atsevišķos šā nolīguma pielikumos.

            4.   SADARBĪBAS FORMAS

                  4.1.

                  Nolīgumu izpilda, izmantojot šādas sadarbības formas:

                              a)

                              savstarpēja atbalsta nodrošināšana;

                              b)

                              mehānismi pastiprinātai sadarbībai, sadarbības mehānismi un biroji, pētījumu un programmu, un kopīgu pasākumu saskaņošana;

                              c)

                              mehānismi informācijas, datu un statistikas savākšanai un savstarpējai apmaiņai, pēc vajadzības;

                              d)

                              sadarbības koordinēšana par tehniskiem jautājumiem darba līmenī ICAO kontekstā.

                  4.2.

                  Attiecībā uz militārajiem SES aspektiem Puses nodrošina vislabāko attiecīgo konsultāciju ar ieinteresētajām personām izmantošanu.

                  4.3.

                  Saskaņā ar šo nolīgumu veiktos sadarbības pasākumus EUROCONTROL vārdā koordinē un veicina tās aģentūra un ES vārdā – Eiropas Komisija. EUROCONTROL var arī atbalstīt citas ES institūcijas, pēc vajadzības, izmantojot īpašus instrumentus ar mērķi optimizēt un integrēt esošās zināšanas un resursus.

            5.   APSPRIEŠANĀS UN INFORMĒŠANA

                  5.1.

                  Puses regulāri savstarpēji apspriežas, lai pilnā mērā saskaņotu savas darbības, kas saistītas ar šo nolīgumu. Katra Puse informē otru par jebkuru iniciatīvu, kas svarīga šim nolīgumam, neskarot attiecīgos lēmumu pieņemšanas procesus, sadarbības jomās saskaņā ar 3. pantu, par ko var būt interese otrai Pusei.

                  5.2.

                  Puses apmainās ar informāciju, kas var būt vajadzīga šā nolīguma īstenošanai, ievērojot to attiecīgos noteikumus. Ja nav paredzēts citādāk, Puses neizpauž šā nolīguma sakarā iegūto informāciju nevienam, izņemot personas, ko tās nodarbina vai kam ir oficiālas tiesības rīkoties ar šādu informāciju, un tās neizmanto šo informāciju komerciālos nolūkos. Minēto informāciju izpauž tikai tādā mērā, kādā tas vajadzīgs šā nolīguma mērķiem, un informācijas izpaušana ir stingri konfidenciāla.

                  5.3.

                  Attiecīgās Pušu organizācijas, ja nepieciešams, sanāk kopā, lai apmainītos viedokļiem.

            6.   KONFIDENCIALITĀTE

                  6.1.

                  Katra Puse veic visus pamatotos preventīvos pasākumus, kādi nepieciešami, lai aizsargātu no neatļautas izpaušanas informāciju, kas saņemta saskaņā ar šo nolīgumu un tā pielikumiem. Puse, sniedzot informāciju otrai Pusei, var norādīt informācijas daļas, ko tā uzskata par neizpaužamām.

                  6.2.

                  Puses vienojas tādā apmērā, kādā prasīts to attiecīgajos noteikumos, aizsargāt slepenu informāciju, ja tāda ir, kas saņemta no otras Puses, piemērojot šo nolīgumu.

                  6.3.

                  It sevišķi Puses, ievērojot to attiecīgos noteikumus, neizpauž informāciju, ko tās saņēmušas viena no otras saskaņā ar šo nolīgumu un kas tiek uzskatīta par patentētu informāciju. Šādu informāciju pienācīgi apzīmē saskaņā ar Pušu attiecīgajiem noteikumiem.

                  6.4.

                  Ja nepieciešams, Puses vienojas par darba kārtību saistībā ar turpmākām procedūrām tādas slepenas informācijas aizsardzībai, kas sniegta saskaņā ar šo nolīgumu. Šādas procedūras ietver iespēju katrai Pusei pārbaudīt, kādus aizsardzības pasākumus ieviesusi otra Puse.

            7.   NOLĪGUMA PĀRVALDĪBA

                  7.1.

                  Izveido Apvienoto komiteju, kuras sastāvā ir pa vienam pārstāvim no katras Puses, kuram var pievienoties novērotāji no Pušu dalībvalstīm un eksperti. Apvienotā komiteja ir atbildīga par efektīvu šā nolīguma darbību.

                  7.2.

                  Apvienotās komitejas sanāksmi rīko vismaz reizi gadā, lai izvērtētu un pārskatītu šā nolīguma īstenošanu, un šo sanāksmi organizē izmaksu ziņā efektīvi. Katra Puse jebkurā laikā var pieprasīt, lai tiktu sarīkota Apvienotās komitejas sanāksme.

                  7.3.

                  Apvienotā komiteja var izskatīt visus jautājumus, kas saistīti ar šā nolīguma darbību un īstenošanu. Konkrēti tās atbildības jomā ietilpst:

                              a)

                              jebkura jautājuma izšķiršana saistībā ar šā nolīguma piemērošanu un īstenošanu;

                              b)

                              iespēju izskatīšana, kā uzlabot šā nolīguma īstenošanu un, pēc vajadzības, sniegt Pusēm ieteikumus par grozījumiem;

                              c)

                              jaunu sadarbības tēmu identificēšana;

                              d)

                              pielikumu un darba kārtības pieņemšana un grozīšana šā nolīguma darbības jomas ietvaros;

                              e)

                              visu domstarpību un strīdu risināšana par šā nolīguma interpretāciju un piemērošanu.

                  7.4.

                  Apvienotā komiteja darbojas, pamatojoties uz vienošanos starp Pušu pārstāvjiem.

                  7.5.

                  Apvienotā komiteja pieņem savu reglamentu.

            8.   FINANSĒJUMS

                  8.1.

                  Puse, kas lūdz, lai otra Puse veiktu atbalsta darbības saskaņā ar šo nolīgumu, nodrošina šo darbību finansējumu.

                  8.2.

                  Finansiālos aspektus, kas saistīti ar sadarbību saskaņā ar šo nolīgumu, nosaka atbilstoši noteikumiem, kas piemērojami Pušu attiecīgajam budžetam. Puses slēdz atsevišķus līgumus attiecīgajā gadījumā.

            9.   ĀRĒJĀS ATTIECĪBAS UN SADARBĪBA

                  9.1.

                  Katra Puse informē otru par savām starptautiska mēroga darbībām, kas saistītas ar šo nolīgumu un kas varētu interesēt otru Pusi.

                  9.2.

                  Attiecīgā gadījumā Puse par jebkuriem jautājumiem, kas saistīti ar tās starptautiskām darbībām, var apspriesties ar otru Pusi.

            10.   STRĪDU IZŠĶIRŠANA

                  10.1.

                  Puses pieliek visas pūles, lai atrisinātu jebkuras domstarpības, kas starp tām radušās, īstenojot sadarbību saskaņā ar šo nolīgumu.

                  10.2.

                  Ja domstarpības neizdodas atrisināt, jebkura Puse var nodot strīdu izskatīšanai Apvienotajā komitejā, kas jautājumu apspriež, lai to atrisinātu sarunās.

            11.   PERSONĀLA APMAIŅA
      Ievērojot savus attiecīgos noteikumus un procedūras, Puses var apmainīties un norīkot darbiniekus, lai veiktu darbības, kas aprakstītas šajā nolīgumā vai pielikumos. Visas šādas apmaiņas ir saskaņā ar noteikumiem un nosacījumiem, par ko Puses vienojušās.
      12.   PIELIKUMI
      Pielikumi ir šā nolīguma sastāvdaļa.
      13.   STĀŠANĀS SPĒKĀ UN IZBEIGŠANA

                  13.1.

                  Līdz spēkā stāšanās dienai šo nolīgumu piemēro pagaidu kārtā, sākot no tā parakstīšanas dienas.

                  13.2.

                  Šis nolīgums stājas spēkā, kad Puses viena otrai ir rakstiski paziņojušas, ka to attiecīgās iekšējās procedūras, kas nepieciešamas, lai tas stātos spēkā, ir pabeigtas, un paliek spēkā līdz tā izbeigšanai.

                  13.3.

                  Katra Puse jebkurā laikā var izbeigt šo nolīgumu. Šāda izbeigšana notiek, vienai Pusei sešus mēnešus iepriekš rakstveidā paziņojot par to otrai Pusei, ja vien minētais paziņojums par izbeigšanu netiek atsaukts, Pusēm savstarpēji vienojoties pirms minētā laika posma beigām.

         Briselē,

               Eiropas Savienības vārdā –

               Eiropas Aeronavigācijas drošības organizācijas vārdā –


title: 2011/469/ES: Eiropas Parlamenta un Padomes Lēmums ( 2011. gada 6. jūlijs ) par Eiropas Globalizācijas pielāgošanās fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2010/022 DK/ LM Glasfiber no Dānijas)

text:
               27.7.2011

               LV

               Eiropas Savienības Oficiālais Vēstnesis

               L 195/53

         EIROPAS PARLAMENTA UN PADOMES LĒMUMS
   (2011. gada 6. jūlijs)
   par Eiropas Globalizācijas pielāgošanās fonda izmantošanu saskaņā ar 28. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (pieteikums EGF/2010/022 DK/LM Glasfiber no Dānijas)
   (2011/469/ES)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību (1) un jo īpaši tā 28. punktu,
   ņemot vērā Eiropas Parlamenta un Padomes 2006. gada 20. decembra Regulu (EK) Nr. 1927/2006 par Eiropas Globalizācijas pielāgošanās fonda izveidi (2) un jo īpaši tās 12. panta 3. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Globalizācijas pielāgošanās fonds (EGF) ir izveidots, lai sniegtu papildu atbalstu darba ņēmējiem, kuri atlaisti no darba tādēļ, ka globalizācijas dēļ ir notikušas lielas strukturālas izmaiņas pasaules tirdzniecības modeļos, un lai palīdzētu viņiem no jauna iekļauties darba tirgū.

               (2)

               Attiecībā uz pieteikumiem, kas iesniegti, sākot ar 2009. gada 1. maiju, EGF darbības joma ir paplašināta, tajā iekļaujot atbalstu darba ņēmējiem, kuru atlaišana ir tieši saistīta ar pasaules finanšu un ekonomikas krīzi.

               (3)

               Saskaņā ar 2006. gada 17. maija Iestāžu nolīgumu EGF var izmantot, nepārsniedzot EUR 500 miljonu maksimālo apjomu gadā.

               (4)

               Dānija 2010. gada 7. jūlijā iesniedza pieteikumu par EGF izmantošanu attiecībā uz atlaišanas gadījumiem uzņēmumā LM Glasfiber un 2011. gada 3. februārī pieteikumu papildināja, iesniedzot papildu informāciju. Šis pieteikums atbilst Regulas (EK) Nr. 1927/2006 10. panta prasībām par finansiālo ieguldījumu noteikšanu. Tādēļ Komisija ierosina izmantot summu EUR 6 247 415 apmērā.

               (5)

               Tādēļ EGF jāizmanto, lai sniegtu finansiālu ieguldījumu saistībā ar Dānijas iesniegto pieteikumu,

         IR PIEŅĒMUŠI ŠO LĒMUMU.
   1. pants
   Eiropas Savienības 2011. finanšu gada vispārējā budžetā izmanto Eiropas Globalizācijas pielāgošanās fondu, lai piešķirtu EUR 6 247 415 saistību un maksājumu apropriācijās.
   2. pants
   Šo lēmumu publicē Eiropas Savienības Oficiālajā Vēstnesī.

      Strasbūrā, 2011. gada 6. jūlijā

            Eiropas Parlamenta vārdā –

            priekšsēdētājs

         J. BUZEK

            Padomes vārdā –

            priekšsēdētājs

         M. DOWGIELEWICZ

      (1)  OV C 139, 14.6.2006., 1. lpp.

      (2)  OV L 406, 30.12.2006., 1. lpp.


title: 2009/728/EK: Komisijas Lēmums ( 2009. gada 30. septembris ), ar ko bez ierobežojumiem pagarina Kopienas līmeņa atzīšanu Polijas Kuģu reģistram (Dokuments attiecas uz EEZ)

text:
               1.10.2009

               LV

               Eiropas Savienības Oficiālais Vēstnesis

               L 258/34

      KOMISIJAS LĒMUMS

   (2009. gada 30. septembris),
   ar ko bez ierobežojumiem pagarina Kopienas līmeņa atzīšanu Polijas Kuģu reģistram
   (Dokuments attiecas uz EEZ)
   (2009/728/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 391/2009 par kopīgiem noteikumiem un standartiem attiecībā uz organizācijām, kas pilnvarotas veikt kuģu inspekcijas un apskates (1), un jo īpaši tās 15. pantu,
   tā kā:

               (1)

               Komisija ar Lēmumu 2006/660/EK (2) ir piešķīrusi Polijas Kuģu reģistram ierobežotu atzīšanu uz trijiem gadiem. Šo atzīšanu piešķir organizācijām, sauktām arī par klasificēšanas sabiedrībām, kuras atbilst visiem Padomes 1994. gada 22. novembra Direktīvas 94/57/EK par kopīgiem noteikumiem un standartiem attiecībā uz organizācijām, kas pilnvarotas veikt kuģu pārbaudes un apsekojumus, un attiecīgajām darbībām, kuras veic valsts administrācijas jūras lietu jomā (3), pielikuma A sadaļas (“Vispārīgie minimālie kritēriji”) kritērijiem, izņemot tos, kas noteikti 2. un 3. punktā. Atzīšana attiecas tikai uz Čehiju, Kipru, Lietuvu, Maltu, Poliju un Slovākiju.

               (2)

               Komisija novērtēja Polijas Kuģu reģistru saskaņā ar 11. panta 3. punktu Direktīvā 94/57/EK. Novērtējuma pamatā bija četru pārbaužu rezultāti, kuras 2007. gadā Eiropas Jūras drošības aģentūras eksperti veica saskaņā ar Eiropas Parlamenta un Padomes Regulas (EK) Nr. 1406/2002 (4) 2. panta b) punkta iii) apakšpunktu. Čehijas, Kipras, Lietuvas, Maltas, Polijas un Slovākijas valsts administrācijas tika uzaicinātas piedalīties novērtēšanā. Komisija arī ņēma vērā Eiropas Jūras drošības aģentūras 2009. gada aprīlī un maijā veikto divu nākamo pārbaužu rezultātus, kurās izskatīja Polijas Kuģu reģistra darbības jaunu kuģu būvniecības pārraudzībā un pārbaudīja Polijas Kuģu reģistra veikto koriģējošo rīcību, atbildot uz Komisijas novērtējumu.

               (3)

               Polijas Kuģu reģistrs vairumā gadījumu nekavējoties īstenoja atbilstošu un pietiekamu koriģējošu rīcību minētajās pārbaudēs atklāto trūkumu novēršanai. Nenovērstie trūkumi galvenokārt attiecas uz organizācijas noteikumu un procedūru izpildi, jo īpaši attiecībā uz kuģubūvētavu kvalitātes kontroli un jaunu kuģu būvniecības pārbaudi, inspektoru apmācību un kvalifikāciju, kā arī pāreju uz citu klasi. Tāpēc Polijas Kuģu reģistram ir izteikts aicinājums saistībā ar tiem veikt turpmāku koriģējošu darbību. Neskatoties uz šo trūkumu nopietnību, pašlaik to dēļ nav jāapšauba organizācijas galveno sistēmu un kontroles mehānismu kopējā kvalitāte.

               (4)

               Tikmēr ir stājusies spēkā Regula (EK) Nr. 391/2009. Tajā noteikts, ka atzīšanu saglabā organizācijām, kurām regulas spēkā stāšanās dienā šī atzīšana ir jau piešķirta saskaņā ar Direktīvu 94/57/EK. Komisijai līdz 2010. gada 17. jūnijam jāpārbauda šīs atzīšanas, lai pieņemtu lēmumu par to, vai paredzētie ierobežojumi jāaizstāj ar citiem vai jāatceļ.

               (5)

               Komisijai pieejamā informācija, pamatojoties uz veikto novērtējumu un pārbaudēm, parāda, ka Polijas Kuģu reģistrs kopumā atbilst Regulā (EK) Nr. 391/2009 noteiktajām prasībām un pilda savus pienākumus visās pārvadājumu nozarēs un visu veidu kuģiem.

               (6)

               Saskaņā ar datiem, kas pēdējo reizi publicēti Parīzes saprašanās memorandā par ostas valsts kontroli, kurš bija veltīts parakstītājvalstu veiktajām pārbaudēm līdz 2008. gadam, kuģu aizturēšanas proporcija, pamatojoties uz iemesliem, kas saistīti ar 2006.–2008. gadā izdotiem Polijas Kuģu reģistra sertifikātiem, bija 0,77 % no visām pārbaudēm, savukārt vidējais līmenis atzītām organizācijām bija 0,34 %.

               (7)

               Polijas Kuģu reģistram piešķirtās Kopienas līmeņa atzīšanas pagarinājumam jāstājas spēkā 2009. gada 29. septembrī, lai nodrošinātu atzīšanas nepārtrauktību.

               (8)

               Šajā lēmumā paredzētie pasākumi ir saskaņā ar atzinumu, ko sniegusi Kuģošanas drošības un kuģu izraisītā piesārņojuma novēršanas komiteja, kura izveidota saskaņā ar Regulas (EK) Nr. 391/2009 12. pantu,

         IR NOLĒMUSI ŠĀDI.
   1. pants
   Kopienas atzīšana Polijas Kuģu reģistram tiek bez ierobežojumiem pagarināta un stājas spēkā 2009. gada 29. septembrī.
   2. pants
   Šo lēmumu publicē Eiropas Savienības Oficiālajā Vēstnesī.

      Briselē, 2009. gada 30. septembrī

            Komisijas vārdā –

            priekšsēdētāja vietnieks

         Antonio TAJANI

      (1)  OV L 131, 28.5.2009., 11. lpp.

      (2)  OV L 272, 3.10.2006., 17. lpp.

      (3)  OV L 319, 12.12.1994., 20. lpp.

      (4)  OV L 208, 5.8.2002., 1. lpp.


title: Padomes Lēmums ( 2012. gada 24. septembris ), ar ko atjauno Eiropas Profesionālās izglītības attīstības centra valdi

text:
               12.10.2012

               LV

               Eiropas Savienības Oficiālais Vēstnesis

               C 308/5

         PADOMES LĒMUMS
   (2012. gada 24. septembris),
   ar ko atjauno Eiropas Profesionālās izglītības attīstības centra valdi
   2012/C 308/04
   EIROPAS SAVIENĪBAS PADOME,
   ņemot vērā Padomes Regulu (EEK) Nr. 337/75 (1975. gada 10. februāris), ar ko izveido Eiropas Profesionālās izglītības attīstības centru, un jo īpaši tās 4. pantu (1),
   ņemot vērā Grieķijas valdības izvirzīto kandidatūru,
   tā kā:

               (1)

               Padome ar 2012. gada 16. jūlija lēmumu (2) iecēla Eiropas Profesionālās izglītības attīstības centra valdes locekļus uz laikposmu no 2012. gada 18. septembra līdz 2015. gada 17. septembrim.

               (2)

               Minētā centra valdes locekļi būtu jāieceļ uz trim gadiem,

         IR PIEŅĒMUSI ŠO LĒMUMU.
   Vienīgais pants
   Ar šo turpmāk minēto personu ieceļ par Eiropas Profesionālās izglītības attīstības centra valdes locekli uz atlikušo pilnvaru laiku, proti, līdz 2015. gada 17. septembrim.

      VALDĪBAS PĀRSTĀVIS

               Grieķija

                  Dimitrios V. SKIADAS kungs

      Briselē, 2012. gada 24. septembrī

            Padomes vārdā –

            priekšsēdētājs

         S. ALETRARIS

      (1)  OV L 39, 13.2.1975., 1. lpp.

      (2)  OV C 228, 31.7.2012., 3. lpp.


title: Padomes Lēmums (2003. gada 8. aprīlis) par tāda protokola slēgšanu, ar kuru precizē tirdzniecības aspektus Eiropas nolīgumā, ar ko izveido asociāciju starp Eiropas Kopienām un to dalībvalstīm, no vienas puses, un Bulgārijas Republiku, no otras puses, lai ņemtu vērā pušu sarunu rezultātus par savstarpējām lauksaimniecības koncesijām

text:
Svarīgs juridisks paziņojums

|

32003D0286

Oficiālais Vēstnesis L 102 , 24/04/2003 Lpp. 0060 - 0064

		Padomes Lēmums(2003. gada 8. aprīlis)par tāda protokola slēgšanu, ar kuru precizē tirdzniecības aspektus Eiropas nolīgumā, ar ko izveido asociāciju starp Eiropas Kopienām un to dalībvalstīm, no vienas puses, un Bulgārijas Republiku, no otras puses, lai ņemtu vērā pušu sarunu rezultātus par savstarpējām lauksaimniecības koncesijām(2003/286/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu, un jo īpaši tā 133. pantu, saistībā ar 300. panta 2. punkta 1. apakšpunkta pirmo teikumu,ņemot vērā Komisijas priekšlikumu,tā kā:(1) Eiropas nolīgumā par asociācijas izveidošanu starp Eiropas Kopienām un to dalībvalstīm, no vienas puses, un Bulgārijas Republiku, no otras puses [1], paredzētas atsevišķas savstarpējas tirdzniecības koncesijas noteiktiem lauksaimniecības produktiem.(2) Eiropas nolīguma 21. panta 5. punkts paredz, ka Kopiena un Bulgārija katram produktam atsevišķi pārbauda iespēju saskaņoti un abpusēji piešķirt turpmākas koncesijas.(3) Pirmie uzlabojumi Eiropas nolīguma preferenču sistēmā ar Bulgāriju tika noteikti protokolā, ar ko pielāgo tirdzniecības aspektus Eiropas nolīgumā, lai ņemtu vērā Austrijas Republikas, Somijas Republikas un Zviedrijas Karalistes pievienošanos Eiropas Savienībai un Urugvajas raunda sarunu par lauksaimniecību rezultātu, ietverot uzlabojumus esošajos preferenču režīmos, kas apstiprināti ar Padomes Lēmumu 1999/278/EK [2].(4) Uzlabojumus preferences režīmā noteica arī 2000. gadā noslēgtās sarunas par lauksaimniecības preču tirdzniecības liberalizēšanu. Kopiena šos uzlabojumus ieviesa 2000. gada 1. jūlijā ar Padomes 2000. gada 9. oktobra Regulu (EK) Nr. 2290/2000, ar ko Kopienas tarifu kvotu veidā nosaka konkrētas koncesijas dažiem lauksaimniecības produktiem un autonoma pārejas pasākuma veidā paredz precizēt konkrētas lauksaimniecības koncesijas, kas paredzētas Eiropas nolīgumā ar Bulgāriju [3]. Šī otra preferenču režīma pielāgošana vēl nav iestrādāta Eiropas nolīgumā papildprotokola veidā.(5) Sarunas ar Bulgāriju par tālākiem uzlabojumiem Eiropas nolīguma preferenču režīmā tika slēgtas 2002. gada 18. oktobrī.(6) Eiropas nolīguma jaunais papildprotokols, ar kuru pielāgo Eiropas nolīguma tirdzniecības aspektus starp Eiropas Kopienām un to dalībvalstīm, no vienas puses, un Bulgārijas Republiku, no otras puses (turpmāk tekstā Protokols), jāapstiprina, lai apvienotu visas koncesijas lauksaimniecības preču tirdzniecībā starp šīm abām pusēm, iekļaujot 2000. gadā un 2002. gadā noslēgto sarunu rezultātus.(7) Ar Komisijas 1993. gada 2. jūlija Regulu (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienu Muitas kodeksa izveidi [4], ir kodificēti pārvaldības noteikumi attiecībā uz tarifu kvotām, kuras paredzēts izmantot, ievērojot muitas deklarāciju datējumu hronoloģisko secību. Tāpēc atsevišķas tarifu kvotas saskaņā ar šo lēmumu ir jāizmanto atbilstoši šiem noteikumiem.(8) Pasākumi, kas vajadzīgi, lai īstenotu šo lēmumu, jāpieņem saskaņā ar Padomes 1999. gada 28. jūnija Lēmumu 1999/468/EK, ar ko nosaka procedūras, kas jāveic, lai īstenotu Komisijai uzticētās izpildes pilnvaras [5].(9) Minēto pārrunu rezultātā Regula (EK) Nr. 2290/2000 ir zaudējusi savu nozīmi, tāpēc tā jāatceļ,IR PIEŅĒMUSI ŠO LĒMUMU.1. pantsAr šo Kopienas vārdā apstiprina pievienoto protokolu, ar kuru precizē tirdzniecības aspektus Eiropas nolīgumā, ar ko izveido asociāciju starp Eiropas Kopienām un to dalībvalstīm, no vienas puses, un Bulgārijas Republiku, no otras puses, lai ņemtu vērā pušu sarunu rezultātus par jaunām savstarpējām lauksaimniecības koncesijām.2. pantsAr šo Padomes priekšsēdētājs ir pilnvarots izraudzīties personu, kurai piešķirtas pilnvaras parakstīt Protokolu Kopienas vārdā un paziņot par apstiprināšanu, kas minēta Protokola 3. pantā.3. pants1. Šim lēmumam stājoties spēkā, šim lēmumam pievienotā Protokola pielikumos paredzētā kārtība aizstāj X un XI pielikumā minēto, kā noteikts 21. panta 2. punktā un 21. panta 3. punktā Eiropas nolīgumā par asociācijas izveidošanu starp Eiropas Kopienām un to dalībvalstīm, no vienas puses, un Bulgārijas Republiku, no otras puses.2. Komisija saskaņā 5. panta 2. punktā minēto procedūru pieņem sīki izstrādātus noteikumus šā Protokola piemērošanai.4. pants1. Komisija šā lēmuma pielikumā minētajām tarifu kvotām piešķirtos kārtas numurus var mainīt saskaņā ar 5. panta 2. punktā noteikto procedūru. Tarifu kvotas, kuru kārtas numurs ir virs 09.5100, Komisija pārvalda saskaņā ar Regulas (EEK) Nr. 2454/93 308.a, 308.b un 308.c pantu.2. To preču daudzumi, kas no 2002. gada 1. jūlija saskaņā ar Regulas (EK) Nr. 2290/2000 A pielikuma b) daļā minētajām koncesijām pakļauti tarifu kvotām un ir laisti brīvā apgrozībā, ir ieskaitāmi daudzumos, kas minēti pievienotā Protokola A pielikuma b daļas ceturtajā slejā, izņemot daudzumus, par kuriem importa licences ir izsniegtas līdz 2002. gada 1. jūlijam.5. pants1. Komisijai palīdz Labības pārvaldības komiteja, kas izveidota saskaņā ar Padomes Regulas (EEK) Nr. 1766/92 [6] 23. pantu, vai attiecīgā gadījumā komiteja, kas izveidota saskaņā ar citu regulu atbilstošiem noteikumiem par lauksaimniecības tirgus kopīgo organizāciju.2. Ja ir atsauce uz šo punktu, piemēro Lēmuma 1999/468/EK 4. un 7. pantu.Lēmuma 1999/468/EK 4. panta 3. punktā paredzētais laika posms ir viens mēnesis.3. Komiteja pieņem savu reglamentu.6. pantsRegulu (EK) Nr. 2290/2000 atceļ dienā, kad stājas spēkā Protokols.Luksemburgā, 2003. gada 8. aprīlīPadomes vārdā —priekšsēdētājsG. Drys[1] OV L 358, 31.12.1994., 3. lpp.[2] OV L 112, 29.4.1999., 1. lpp.[3] OV L 262, 17.10.2000., 1. lpp.[4] OV L 253, 11.10.1993., 1. lpp. Regulā jaunākie grozījumi izdarīti ar Regulu (EK) Nr. 444/2002 (OV L 68, 12.3.2002., 11. lpp.).[5] OV L 184, 17.7.1999., 23. lpp.[6] OV L 181, 1.7.1992., 21. lpp. Regulā jaunākie grozījumi izdarīti ar Regulu (EK) Nr. 1666/2000 (OV L 193, 29.7.2000., 1. lpp.).--------------------------------------------------PIELIKUMSES tarifu kvotu kārtas numuri Bulgārijas izcelsmes produktiem(skatīt 4. pantu)Kvotas kārtas numurs | KN kods | Apraksts |09.4598 | 01029005 | Dzīvi liellopi, kuru dzīvsvars nepārsniedz 80 kg |09.4537 | 01029021010290290102904101029049 | Dzīvi liellopi, kuru dzīvsvars pārsniedz 80 kg, bet nepārsniedz 300 kg |09.4563 | 010290 | Šādas kalnos audzētas teles un govis, kas nav paredzētas kaušanai pelēkās, brūnās, dzeltenās, raibās Sīmentāles un Pincgavas govis |09.4651 | 02010202 | Svaiga, dzesināta vai saldēta liellopu gaļa |09.4671 | ex0203 | Cūkgaļa, svaiga, dzesināta vai saldēta |021011021012021019 | Cūkgaļa, sālīta, sālījumā, žāvēta vai kūpināta |160100 | Desas un tamlīdzīgi produkti |160241160242160249 | Apstrādāta vai konservēta cūkgaļa, tās subprodukti vai asinis |09.5854 | ex0207 | Pozīcijā 0105, izņemot pozīciju 02072791, 02073591, 02073689, minētā mājputnu gaļa un pārtikas subprodukti |09.4675 | 040310110403101304031019040310310403103304031039 | Jogurts |09.4660 | 0406 | Siers un mājas siers |09.5891 | 04070030 | Mājputnu olas ar čaumalu, kas nav paredzētas perēšanai |09.6223 | 0701905007019090 | Kartupeļi |09.6225 | 07020000 | Tomāti |09.6231 | 0707 | Svaigi vai dzesināti gurķi un kornišoni |09.6233 | 07096010 | Paprika |09.5892 | 07099070 | Tumšzaļie kabači |09.6161 | 071021000710220007102900071080510710806907108095 | Saldēti dārzeņi |09.4725 | 071151002003102020031030 | Agaricus ģints sēnes |09.6245 | 080610 | Svaigas vīnogas |09.6247 | 080810 | Āboli |09.6249 | 0808201008082050 | Bumbieri |09.6253 | 08091000 | Aprikozes |09.5731 | 0809200811907508119080 | Ķirši |09.6255 | 080930 | Persiki |09.6162 | 08094005 | Plūmes |09.6261 | 08101000 | Zemenes, svaigas |09.5573 | 08129010 | Īslaicīgai glabāšanai konservētas aprikozes |09.4676 | 1001 | Kvieši un labības maisījums |11090000 | Kviešu lipeklis |09.5893 | 10020000 | Rudzi |11021000 | Rudzu milti |11031910 | Rudzu putraimi un rupja maluma milti |11032010 | Rudzu granulas |09.5894 | 1003 | Mieži |11029010 | Miežu milti |11031930 | Miežu putraimi un rupja maluma milti |11032020 | Miežu granulas |09.5895 | 1004 | Auzas |11029030 | Auzu milti |11031940 | Auzu putraimi un rupja maluma milti |11032030 | Auzu granulas |09.4677 | 1005109010059000 | Kukurūza |09.6275 | 15121110151211911512191015121991 | Saulespuķu sēklu vai saflora eļļa un tās frakcijas |09.6277 | 160232160239 | Sagatavota vai konservēta mājputnu gaļa |09.5896 | 16030010 | 1 kg vai mazāka iepakojuma ekstrakti un sulas |09.6279 | 20011000 | Konservēti gurķi |09.5897 | 20019070 | Konservēta paprika |09.6281 | 2002 | Konservēti vai sagatavoti tomāti |09.5898 | 20051000200520202005208020054000200551002005590020056000200590302005905020059060200590702005907520059080 | Citi sagatavoti vai konservēti dārzeņi |09.6285 | 20079933 | Zemeņu ievārījums |09.5899 | 20084011200840212008402920084039200840512008405920084071200840792008409120084099 | Sagatavoti vai konservēti bumbieri |09.6287 | 200850 | Sagatavotas vai konservētas aprikozes |09.6291 | 200870 | Sagatavoti vai konservēti persiki |09.6293 | 200880 | Sagatavotas vai konservētas zemenes |09.5900 | 2309105123091090 | Suņu vai kaķu barība |09.5732 | 2309903123099041 | Izstrādājumi, kurus izmanto dzīvnieku barībā |09.6299 | 240110102401106024011070240120102401206024012070 | Tabaka |--------------------------------------------------


title: Komisijas Lēmums ( 2006. gada 22. decembris ), ar ko izveido iekšējo cenu noteikšanas ekspertu grupu

text:
               6.2.2007

               LV

               Eiropas Savienības Oficiālais Vēstnesis

               L 32/189

      KOMISIJAS LĒMUMS

   (2006. gada 22. decembris)
   ar ko izveido iekšējo cenu noteikšanas ekspertu grupu
   (2007/75/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   tā kā:

               (1)

               Komisijas dienestu veiktajā pētījumā “Uzņēmuma nodokļi iekšējā tirgū” (1) konstatēts, ka arvien svarīgāks kļūst iekšējā tirgus jautājums par iekšējo cenu noteikšanas nodokļu problēmām.

               (2)

               Paziņojumā “Virzība uz iekšējo tirgu bez nodokļu šķēršļiem: Stratēģija konsolidētas uzņēmumu ienākuma nodokļa bāzes izveidei, lai nodrošinātu uzņēmumu darbību visā ES” (2), Komisija atzina vajadzību pēc kompetences, kas ir speciālistiem iekšējo cenu noteikšanas jomā.

               (3)

               “ES kopējo iekšējo cenu noteikšanas forums” neformāli tika izveidots 2002. gadā.

               (4)

               Ar “ES kopējo iekšējo cenu noteikšanas foruma” izveidošanu tika atklāts lietderīgs dalībvalstu un privātā sektora diskusiju forums, kā rezultātā Komisija ierosināja divus rīcības kodeksus, ko dalībvalstis vēlāk pieņēma Padomē.

               (5)

               Ņemot vērā minētajā forumā gūto pozitīvo pieredzi un to, ka Komisijai pastāvīgi ir vajadzīga šāda struktūra, minētā foruma darba turpināšana ir jānosaka ar oficiālu aktu. Tāpēc jāizveido ekspertu grupa iekšējo cenu noteikšanas jomā un jānosaka tās uzdevumi un struktūra.

               (6)

               Iekšējo cenu noteikšanas ekspertu grupa jāizveido no valdības un privātā sektora ekspertiem iekšējo cenu noteikšanas jomā.

               (7)

               Iekšējo cenu noteikšanas ekspertu grupai jāpalīdz un jāinformē Komisija par iekšējo cenu noteikšanas nodokļu jautājumiem.

               (8)

               Neskarot drošības noteikumus, kas Komisijas reglamenta pielikumā iekļauti ar Komisijas Lēmumu 2001/844/EK, EOTK, Euratom
                   (3), ir jāparedz noteikumi par grupas dalībniekiem pieejamās informācijas izpaušanu.

               (9)

               Personas dati par grupas dalībniekiem jāapstrādā atbilstīgi Eiropas Parlamenta un Padomes 2000. gada 18. decembra Regulai (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (4).

               (10)

               Ir lietderīgi noteikt šā lēmuma piemērošanas laiku. Komisija savlaicīgi apsvērs piemērošanas laika pagarināšanas lietderību,

         IR PIEŅĒMUSI ŠO LĒMUMU.
   1. pants
   Iekšējo cenu noteikšanas ekspertu grupa
   Ar šo izveido Iekšējo cenu noteikšanas ekspertu grupu (še turpmāk – “grupa”), kas sāk darbu no 2007. gada 1. marta.
   Grupas nosaukums ir “ES kopējais iekšējo cenu noteikšanas forums”.
   2. pants
   Uzdevumi
   Grupas uzdevumi ir šādi:

               —

               sagatavot platformu uzņēmējdarbības un valstu nodokļu piemērošanas ekspertu apspriedēm par iekšējo cenu noteikšanas problēmām, kas ir šķērslis pārrobežu uzņēmējdarbībai Kopienā,

               —

               informēt Komisiju par iekšējo cenu noteikšanas nodokļu jautājumiem,

               —

               palīdzēt Komisijai rast praktiskus risinājumus, kas atbilst ESAO Pamatnostādnēm (5), lai panāktu vienveidīgāku iekšējo cenu noteikšanas noteikumu piemērošanu Kopienā.

         3. pants
   Apspriedes
   1.   Komisija var apspriesties ar grupu jebkurā jautājumā, kas saistīts ar iekšējo cenu noteikšanu.
   2.   Ja konkrētā jautājumā ir vēlams apspriesties ar grupu, tās priekšsēdētājs var par to informēt Komisiju.
   4. pants
   Dalībnieki un to iecelšana
   1.   Grupas sastāvā ir 43 dalībnieki, kas ir šādi.

               (a)

               Viens pārstāvis no katras dalībvalsts.

               (b)

               Līdz 15 pārstāvjiem no privātā sektora.

               (c)

               Priekšsēdētājs.

         2.   Dalībvalstu pārstāvjus ieceļ attiecīgās valsts iestādes. Minētie dalībnieki ir civildienesta ierēdņi, kas risina iekšējo cenu noteikšanas jautājumus.
   3.   Dalībniekus no privātā sektora ieceļ Komisija, izvēloties speciālistus, kam ir pieredze un kas ir kompetenti iekšējo cenu noteikšanas jautājumos.
   4.   Pretendentus, ko uzskata par atbilstīgiem grupas dalībniekiem, bet kas nav iecelti, var iekļaut rezerves sarakstā, ko Komisija var izmantot, ieceļot vai aizstājot dalībniekus.
   5.   Dalībniekus no privātā sektora ieceļ kā privātpersonas, un, sniedzot informāciju Komisijai, tie neļaujas ārējai ietekmei.
   6.   Grupas dalībnieki savlaicīgi informē Komisiju par interešu konfliktiem, kas varētu mazināt viņu objektivitāti.
   7.   Komisija ieceļ arī priekšsēdētāju.
   8.   Grupas dalībnieku amata pilnvaru laiks ir 2 gadi, un tas ir atjaunojams. Tie pilda savus pienākumus līdz brīdim, kad to vietā ieceļ citus vai arī kad beidzas to pilnvaru laiks.
   9.   Dalībnieku vietā līdz to pilnvaru laika beigām var iecelt citus šādos gadījumos:

               (a)

               ja loceklis atkāpjas no amata;

               (b)

               ja loceklis vairs nespēj dot efektīvu ieguldījumu grupas apspriedēs;

               (c)

               ja loceklis neatbilst Līguma 287. pantam;

               (d)

               ja loceklis, pārkāpjot 5. punktu, ļaujas ārējai ietekmei;

               (e)

               ja loceklis, pārkāpjot 6. punktu, nav savlaicīgi informējis Komisiju par interešu konfliktu.

         10.   To dalībnieku vārdus, kas iecelti kā privātpersonas, publicē Nodokļu un Muitas savienības ģenerāldirektorāta tīmekļa vietnē. Datus par grupas dalībnieku vārdu iegūst, apstrādā un publicē saskaņā ar Regulu (EK) Nr. 45/2001.
   5. pants
   Darbība
   1.   Vienojoties ar Komisiju, grupa var izveidot apakšgrupas konkrētu jautājumu izskatīšanai atbilstoši grupai noteiktajām pilnvarām. Apakšgrupas izformē, tiklīdz ir beidzies to pilnvaru termiņš.
   2.   Komisijas pārstāvis var pieaicināt ekspertus vai novērotājus ar īpašu kompetenci kādā darba kārtības jautājumā, lai tie piedalītos grupas darbā vai arī apakšgrupas apspriedēs vai darbā, ja Komisija uzskata, ka tas ir vajadzīgs vai lietderīgi.
   Par novērotājiem var uzaicināt jo īpaši pārstāvjus no kandidātvalstīm un ESAO sekretariāta.
   3.   Ja Komisija uzskata, ka informācija, kas iegūta, piedaloties grupas vai apakšgrupas apspriedēs vai darbā, attiecas uz konfidenciāliem jautājumiem, šo informāciju nedrīkst izpaust.
   4.   Grupas un tās apakšgrupu sanāksmes parasti notiek Komisijas telpās atbilstīgi Komisijas noteiktajām procedūrām un grafikam. Sekretariāta pakalpojumus nodrošina Komisija.
   5.   Šajās sanāksmēs var piedalīties jautājumu izskatīšanā ieinteresēti Komisijas ierēdņi.
   6.   Grupa pieņem savu reglamentu, pamatojoties uz Komisijā pieņemto standarta reglamentu.
   7.   Komisijas dienesti var publicēt vai publiskot internetā (6) visus kopsavilkumus, secinājumus vai daļējus secinājumus vai grupas darba dokumentus attiecīgā dokumenta oriģinālvalodā.
   6. pants
   Izdevumu atlīdzināšana
   Komisija grupas dalībniekiem, ekspertiem un novērotājiem atlīdzina ceļa izdevumus un vajadzības gadījumā uzturēšanās izdevumus saistībā ar grupas darbu atbilstīgi Komisijas noteikumiem par kompensācijām neatkarīgajiem ekspertiem.
   Dalībnieki, eksperti un novērotāji nesaņem atlīdzību par sniegtajiem pakalpojumiem.
   Sanāksmju izdevumus atlīdzina, nepārsniedzot gada budžetu, ko grupai piešķīris atbildīgais Komisijas dienests.
   7. pants
   Termiņa beigšanās
   Šis lēmums ir spēkā līdz 2011. gada 31. martam.

      Briselē, 2006. gada 22. decembris.

            Komisijas vārdā

         László KOVÁCS

            Komisijas loceklis

      (1)  SEC(2001) 1681, 23.10.2001.

      (2)  COM(2001) 582, galīgā redakcija, 23.10.2001.

      (3)  OV L 317, 3.12.2001., 1. lpp.

      (4)  OV L 8, 12.1.2001., 1. lpp.

      (5)  ESAO Iekšējo cenu noteikšanas pamatnostādnes daudznacionāliem uzņēmumiem un nodokļu administrācijai, kas pieņemtas 1995. gada jūlijā.

      (6)  http://ec.europa.eu/taxation_customs/taxation/company_tax/transfer_pricing/forum/index_en.htm


title: Komisijas Lēmums (ES, Euratom) 2016/883 (2016. gada 31. maijs) par īstenošanas noteikumiem attiecībā uz standarta drošības pasākumiem, trauksmes stāvokļiem un krīzes situāciju pārvaldību Komisijā saskaņā ar 21. pantu Lēmumā (ES, Euratom) 2015/443 par drošību Komisijā

text:
               3.6.2016

               LV

               Eiropas Savienības Oficiālais Vēstnesis

               L 146/25

         KOMISIJAS LĒMUMS (ES, Euratom) 2016/883
   (2016. gada 31. maijs)
   par īstenošanas noteikumiem attiecībā uz standarta drošības pasākumiem, trauksmes stāvokļiem un krīzes situāciju pārvaldību Komisijā saskaņā ar 21. pantu Lēmumā (ES, Euratom) 2015/443 par drošību Komisijā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Atomenerģijas kopienas dibināšanas līgumu,
   ņemot vērā Komisijas 2015. gada 13. marta Lēmumu (ES, Euratom) 2015/443 par drošību Komisijā (1) un jo īpaši tā 21. pantu,
   tā kā:

               (1)

               Īstenošanas noteikumu par standarta drošības pasākumiem, trauksmes stāvokļiem un krīzes situāciju pārvaldību mērķis ir nodrošināt pienācīgu aizsardzības līmeni personu, ēku un citu pamatlīdzekļu fiziskajai integritātei atbilstīgi identificētajiem riskiem un panākt, ka drošība tiek īstenota efektīvi un savlaicīgi.

               (2)

               Drošības trauksmes stāvokļa sistēma Komisijai, kas ieviesta ar Komisijas Lēmumu 2007/65/EK (2), ir jāpārskata un jāvienkāršo, lai to padarītu elastīgāku un efektīvāku, reaģējot uz drošības apdraudējumu.

               (3)

               Eiropas Ārējās darbības dienesta (EĀDD) kā Savienības funkcionāli autonomas iestādes izveidei ir nepieciešams izdarīt grozījumus pašreizējos noteikumos par trauksmes stāvokļiem attiecībā uz pienākumu rūpēties par Komisijas darbiniekiem. EĀDD ir atbildīgs par drošību un drošumu Eiropas Savienības delegāciju ēkās un darbiniekiem, kas tajās strādā.

               (4)

               Uz šo lēmumu attiecas Komisijas pilnvarojuma lēmums par labu Komisijas loceklim, kas ir atbildīgs par drošības jautājumiem, pilnībā ievērojot iekšējo reglamentu, kā minēts Lēmuma (ES, Euratom) 2015/443 21. pantā.

               (5)

               Tāpēc Lēmums 2007/65/EK būtu jāatceļ,

         IR PIEŅĒMUSI ŠO LĒMUMU.
   1. NODAĻA

      VISPĀRĪGI NOTEIKUMI

   1. pants
   Definīcijas
   Papildus Lēmuma (ES, Euratom) 2015/443 1. pantā izklāstītajiem noteikumiem piemēro šādu definīciju:

               “trauksmes stāvoklis” ir drošības pasākumu kopums, ar ko paredzēts nodrošināt personu, ēku un citu pamatlīdzekļu fiziskās integritātes konkrētu aizsardzības līmeni Komisijā atbilstīgi drošības apdraudējumam.

         2. pants
   Priekšmets un darbības joma
   1.   Šajā lēmumā ir izklāstīti trauksmes stāvokļa pasākumi saskaņā ar Lēmumu (ES, Euratom) 2015/443, iepriekš paredzot tādus draudus un incidentus vai reaģējot uz tiem, kas ietekmē drošību Komisijā, un pasākumi, kas nepieciešami krīzes situāciju pārvaldībai.
   2.   Komisijas ēkās piemēro drošības sistēmu, kas ietver standarta drošības pasākumus un trīs trauksmes stāvokļus. Standarta drošības pasākumus un trauksmes stāvokļus nosaka pēc krāsu kodiem: BALTS atbilst standarta drošības pasākumiem; DZELTENTS, ORANŽS un SARKANS atbilst paaugstinātam apdraudējuma līmenim.
   3.   Šo lēmumu piemēro visām Komisijas struktūrvienībām un visās Komisijas ēkās, kas atrodas Eiropas Savienībā un ārpus tās, ievērojot 4. pantā minētos pienākumus.
   3. pants
   Trauksmes stāvokļa līmeņi
   1.   Ja Komisijā nav konstatēti konkrēti draudi vai incidenti, kas ietekmē personu, ēku un citu pamatlīdzekļu fizisko integritāti, piemēro standarta drošības pasākumus (BALTS). Tos izmanto katru dienu, un tie ir izstrādāti, lai nodrošinātu pienācīgu drošības līmeni.
   2.   Ja ir izteikti draudi vai noticis incidents, kas ietekmē personu, ēku un citu pamatlīdzekļu fizisko integritāti, kas var negatīvi ietekmēt Komisiju vai tās darbību, piemēro trauksmes stāvokli DZELTENS.
   3.   Ja ir izteikti draudi, kas ietekmē personu, ēku un citu pamatlīdzekļu fizisko integritāti, kuru mērķis jo īpaši ir Komisija vai tās darbība, pat ja nav identificēts konkrēts mērķis vai uzbrukuma laiks, piemēro trauksmes stāvokli ORANŽS.
   4.   Ja ir izteikti tieša uzbrukuma draudi, kas ietekmē personu, ēku un citu pamatlīdzekļu fizisko integritāti, kuru konkrētais mērķis ir Komisija vai tās darbība, piemēro trauksmes stāvokli SARKANS.
   4. pants
   Atbildība
   1.   Komisijas loceklis, kas ir atbildīgs par drošību:

               a)

               apspriežoties ar pārējām Eiropas iestādēm un citām būtiskām Eiropas struktūrām, izlemj par trauksmes stāvokļa līmeņa maiņu;

               b)

               pēc Cilvēkresursu un drošības ģenerāldirektorāta padoma izlemj par to, kuri no trauksmes stāvokļa īpašajiem pasākumiem būs jāīsteno, ņemot vērā pašreizējo drošības situāciju, un kuri papildu pasākumi ir jāveic;

               c)

               paziņo Komisijas priekšsēdētājam un pārējiem Komisijas locekļiem par jebkuru lēmumu, kas pieņemts saskaņā ar šo pantu.

         2.   Cilvēkresursu un drošības ģenerāldirektorāts:

               a)

               atbild par šā lēmuma īstenošanu Komisijas ēkās, kas atrodas Eiropas Savienības dalībvalstīs;

               b)

               nodrošina ārējos sakarus, kā noteikts Lēmuma (ES, Euratom) 2015/443 18. panta 2. punktā, ja ir izteikti draudi vai notikuši incidenti, kas ietekmē personu, ēku un citu pamatlīdzekļu fizisko integritāti Komisijā;

               c)

               izņēmuma gadījumā pieņem lēmumus, kas izklāstīti 1. punkta a) un b) apakšpunktā. Cilvēkresursu un drošības ģenerāldirektorāts, tiklīdz iespējams pēc minēto pasākumu veikšanas, informē Komisijas locekli, kas atbild par drošību, par pasākumiem un to iemesliem;

               d)

               nepārtraukti uzrauga drošības apdraudējumu un riskus.

         3.   Humānās palīdzības un civilās aizsardzības ģenerāldirektorāts ir atbildīgs par šā lēmuma īstenošanu visos tā birojos, kas atrodas trešās valstīs.
   4.   Komunikācijas ģenerāldirektorāts ir atbildīgs par šā lēmuma īstenošanu Komisijas pārstāvniecībās un reģionālajās pārstāvniecībās.
   5.   Kopīgā pētniecības centra ģenerāldirektorāts ir atbildīgs par šā lēmuma īstenošanu Komisijas Kopīgā pētniecības centra ēkās.
   6.   Izņēmuma gadījumā iepriekš uzskaitītie ģenerāldirektorāti var veikt drošības papildu pasākumus saskaņā ar šo lēmumu un Lēmumu (ES, Euratom) 2015/443. Cilvēkresursu un drošības ģenerāldirektorātu nekavējoties informē par šādiem pasākumiem.
   5. pants
   Pasākumi
   1.   Cilvēkresursu un drošības ģenerāldirektorāts veic un īsteno drošības pasākumus saskaņā ar Lēmumu (ES, Euratom) 2015/443. Cilvēkresursu un drošības ģenerāldirektorāts sagatavo un īsteno pasākumu neizsmeļošu sarakstu.
   2.   Trauksmes stāvokļa pasākumi stingri atbilst Lēmumam (ES, Euratom) 2015/443. Trauksmes stāvokļa līmeņus nosaka ciešā sadarbībā ar pārējo Eiropas iestāžu, citu būtisku Eiropas struktūru un ar dalībvalstu, kurās atrodas Komisijas telpas, kompetentajiem dienestiem.
   3.   Trauksmes stāvokļa līmeņus izziņo publiskās vietās, izmantojot ar krāsu kodu marķētu signalizācijas sistēmu, un krāsa atšķiras atkarība no trauksmes stāvokļa līmeņa.
   4.   Drošības pasākumi kategorijā BALTS tiks sīki aprakstīti Drošības paziņojumā saskaņā ar Lēmuma (ES, Euratom) 2015/443 21. panta 2. punktu.
   2. NODAĻA

      DAŽĀDI NOTEIKUMI UN NOBEIGUMA NOTEIKUMI

   6. pants
   Pārredzamība
   Šo lēmumu paziņo Komisijas darbiniekiem un visām personām, uz kurām tas attiecas.
   7. pants
   Atcelšana
   Lēmumu 2007/65/EK atceļ.
   8. pants
   Stāšanās spēkā
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2016. gada 31. maijā

            Komisijas

            un tās priekšsēdētāja vārdā –

            priekšsēdētāja vietniece

         Kristalina GEORGIEVA

      (1)  OV L 72, 17.3.2015., 41. lpp.

      (2)  Komisijas 2006. gada 15. decembra Lēmums 2007/65/EK, ar kuru nosaka Komisijas standarta drošības pasākumus un trauksmes stāvokļus un groza tās reglamentu attiecībā uz darbības kārtību krīzes situāciju pārvarēšanā (OV L 32, 6.2.2007., 144. lpp.).


title: Padomes lēmums (2001. gada 3. decembris) par papildprotokola noslēgšanu, ar ko pielāgo tirdzniecības aspektus Stabilizācijas un asociācijas nolīgumā starp Eiropas Kopienām un to dalībvalstīm, no vienas puses, un Bijušo Dienvidslāvijas Maķedonijas Republiku, no otras puses, lai ņemtu vērā pušu sarunu iznākumu par savstarpējām preferenču koncesijām dažiem vīniem, vīnu nosaukumu savstarpēju atzīšanu, aizsardzību un kontroli, kā arī stipro alkoholisko un aromatizēto dzērienu apzīmējumu savstarpēju atzīšanu, aizsardzību un kontroli

text:
Svarīgs juridisks paziņojums

|

32001D0916

Oficiālais Vēstnesis L 342 , 27/12/2001 Lpp. 0006 - 0008

		Padomes lēmums(2001. gada 3. decembris)par papildprotokola noslēgšanu, ar ko pielāgo tirdzniecības aspektus Stabilizācijas un asociācijas nolīgumā starp Eiropas Kopienām un to dalībvalstīm, no vienas puses, un Bijušo Dienvidslāvijas Maķedonijas Republiku, no otras puses, lai ņemtu vērā pušu sarunu iznākumu par savstarpējām preferenču koncesijām dažiem vīniem, vīnu nosaukumu savstarpēju atzīšanu, aizsardzību un kontroli, kā arī stipro alkoholisko un aromatizēto dzērienu apzīmējumu savstarpēju atzīšanu, aizsardzību un kontroli(2001/916/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu un jo īpaši tā 133. pantu saistībā ar 300. panta 2. punkta pirmās daļas pirmo teikumu un 300. panta 4. punktu,ņemot vērā Komisijas priekšlikumu,tā kā:(1) Stabilizācijas un asociācijas nolīgums starp Eiropas Kopienām un to dalībvalstīm, no vienas puses, un Bijušo Dienvidslāvijas Maķedonijas Republiku, no otras puses, še turpmāk "Stabilizācijas un asociācijas nolīgums", ir parafēts 2000. gada 24. novembrī un parakstīts, izmantojot vēstuļu apmaiņu, Luksemburgā 2001. gada 9. aprīlī. Stabilizācijas un asociācijas nolīguma 27. panta 4. punkts paredz, ka tirdzniecības režīms, ko piemēro vīna un stipro alkoholisko dzērienu produkcijai, vēl jānosaka;(2) saskaņā ar Padomes 1998. gada 11. martā pieņemtajām direktīvām, Komisija un Bijusī Dienvidslāvijas Maķedonijas Republika 2001. gada 20. jūnijā ir vienojušās par jaunām savstarpējām koncesijām attiecībā uz dažu vīnu tirdzniecību un vīnu nosaukumu un stipro alkoholisko dzērienu apzīmējumu savstarpēju atzīšanu, aizsardzību un kontroli. Lai nodrošinātu konsekvenci visā stabilizācijas procesā, šo sarunu rezultāti jāiekļauj Stabilizācijas un asociācijas nolīgumā papildprotokola veidā;(3) noteikumus, lai pieņemtu īstenošanas regulas par preferenciālām tirdzniecības koncesijām dažiem vīniem, jāizstrādā Komisijai, kurai palīdz Muitas kodeksa komiteja, kas izveidota ar Padomes 1992. gada 12. oktobra Regulas (EEK) Nr. 2913/92 par Kopienas Muitas kodeksa izveidi 248.a pantu [1], neatkarīgi no Padomes 1999. gada 17. maija Regulas (EK) Nr. 1493/1999 par vīna tirgus kopīgo organizāciju [2]. Komisija veic īstenošanas regulu nepieciešamos grozījumus un tehniskos pielāgojumus, kas izriet no jaunajiem preferenču nolīgumiem, protokoliem, vēstuļu apmaiņu vai citiem aktiem, kuri noslēgti starp Eiropas Kopienu un Bijušo Dienvidslāvijas Maķedonijas Republiku vai kuri ir nepieciešami, ievērojot pārmaiņas kombinētajā nomenklatūrā vai TARIC kodos;(4) lai veicinātu konkrētu protokola noteikumu īstenošanu, Komisijai jābūt pilnvarotai Kopienas vārdā apstiprināt lēmumus, ar ko groza sarakstus un protokolus Nolīgumam par vīnu nosaukumu savstarpēju atzīšanu, aizsardzību un kontroli (protokola II pielikums) un Nolīgumam par stipro alkoholisko un aromatizēto dzērienu apzīmējumu savstarpēju atzīšanu, aizsardzību un kontroli (protokola III pielikums). Pieņemot šos aktus, Komisijai palīdz Vīna pārvaldības komiteja, kas izveidota ar Regulas (EK) Nr. 1439/1999 74. pantu, no vienas puses, un Stipro alkoholisko dzērienu aprites komiteja, kas izveidota ar 13. pantu Padomes 1989. gada 29. maija Regulā (EEK) Nr. 1576/89, ar ko nosaka vispārīgus noteikumus par stipro alkoholisko dzērienu definīciju, aprakstu un noformējumu [3], un Aromatizēto dzērienu aprites komiteja, kas izveidota ar 12. pantu Padomes 1991. gada 10. jūnija Regulā (EEK) Nr. 1601/1991, ar ko nosaka vispārīgus noteikumus par aromatizēto vīnu, aromatizētu vīna dzērienu un aromatizēto vīna produktu kokteiļu definīciju, aprakstu un noformējumu [4], no otras puses;(5) pasākumus, kas vajadzīgi šā lēmuma īstenošanai, jāpieņem saskaņā ar Padomes 1999. gada 28. jūnija Lēmumu 1999/468/EK, ar ko nosaka procedūras Komisijai piešķirto izpildes pilnvaru īstenošanai [5],IR PIEŅĒMUSI ŠO LĒMUMU.1. pantsPapildprotokols, ar ko pielāgo tirdzniecības aspektus Stabilizācijas un asociācijas nolīgumā starp Eiropas Kopienām un to dalībvalstīm, no vienas puses, un Bijušo Dienvidslāvijas Maķedonijas Republiku, no otras puses, lai ņemtu vērā pušu sarunu iznākumu par savstarpējām preferenču koncesijām dažiem vīniem, vīnu nosaukumu savstarpēju atzīšanu, aizsardzību un kontroli, kā arī stipro alkoholisko un aromatizēto dzērienu apzīmējumu savstarpēju atzīšanu, aizsardzību un kontroli (še turpmāk "protokols"), ar šo ir apstiprināts Kopienas vārdā.Protokola teksts ir pievienots šim lēmumam.2. pants1. Ar šo Padomes priekšsēdētājs ir pilnvarots izraudzīties personu, kurai piešķirtas pilnvaras parakstīt protokolu Kopienas vārdā, lai paustu nepārprotamu Kopienas piekrišanu, ka tai tas ir saistoši2. Padomes priekšsēdētājs Kopienas vārdā sagatavo apstiprinājuma paziņojumu, kas paredzēts protokola 3. pantā.3. pantsNoteikumus tarifa kvotu piemērošanai dažiem vīniem, kas minēti protokola I pielikumā, kā arī īstenošanas regulu grozījumus un tehniskos pielāgojumus, kas vajadzīgi kombinētās nomenklatūras kodu un TARIC apakšnodalījumu izmaiņu dēļ vai kas izriet no jauniem nolīgumiem, protokoliem, vēstuļu apmaiņas vai citiem aktiem, kas noslēgti starp Kopienu un Bijušo Dienvidslāvijas Maķedonijas Republiku, ir jāpieņem Komisijai atbilstīgi šā lēmuma 4. panta 2. punktā noteiktajai procedūrai neatkarīgi no Regulas (EK) Nr. 1493/1999 62. panta.4. pants1. Komisijai palīdz Muitas kodeksa komiteja, kas izveidota ar Regulas (EEK) Nr. 2913/92 248.a pantu.2. Ja ir atsauce uz šo punktu, tad piemēro Lēmuma 1999/468/EK 4. un 7. pantu.Lēmuma 1999/468/EK 4. panta 3. punktā noteiktais laika posms ir trīs mēneši.3. Komiteja pieņem savu reglamentu.5. pants1. Stabilizācijas un asociācijas komitejas lēmumu pieņemšanai par aizsargājamo nosaukumu, kas minēti Nolīguma par vīnu nosaukumu savstarpēju atzīšanu, aizsardzību un kontroli 4. panta 7. punktā un 14. panta 2. punkta a) apakšpunktā, sarakstu izveidi, Kopienas nostāju formulē Padome, pieņemot lēmumu ar kvalificētu balsu vairākumu pēc Komisijas priekšlikuma.2. Neskarot 1. punktu, Nolīguma par vīnu nosaukumu savstarpēju atzīšanu, aizsardzību un kontroli 13. un 14. panta mērķiem Komisija noslēdz vajadzīgos aktus, ar ko groza sarakstus un nolīguma protokolu saskaņā ar šā lēmuma 6. panta 2. punktā paredzēto procedūru Visos pārējos gadījumos, uz ko attiecas iepriekšminētie panti, Kopienas nostāju formulē un pauž Komisija.6. pants1. Komisijai palīdz Vīna pārvaldības komiteja, kas izveidota ar Regulas (EK) Nr. 1493/1999 74. pantu.2. Ja ir atsauce uz šo punktu, tad piemēro Lēmuma 1999/468/EK 4. un 7. pantu.Lēmuma 1999/468/EK 4. panta 3. punktā paredzētais laika posms ir viens mēnesis.3. Komiteja pieņem savu reglamentu.7. pants1. Stabilizācijas un asociācijas komitejas lēmumu pieņemšanai par aizsargājamo apzīmējumu, kas minēti Nolīguma par stipro alkoholisko un aromatizēto dzērienu apzīmējumu savstarpēju atzīšanu, aizsardzību un kontroli 4. panta 5. punktā un 14. panta 2. punkta a) apakšpunktā, sarakstu izveidi, Kopienas nostāju formulē Padome, pieņemot lēmumu ar kvalificētu balsu vairākumu pēc Komisijas priekšlikuma.2. Neskarot 1. punktu, Nolīguma par stipro alkoholisko un aromatizēto dzērienu apzīmējumu savstarpēju atzīšanu, aizsardzību un kontroli 13. panta un 14. panta mērķiem Komisija noslēdz vajadzīgos aktus, ar ko groza sarakstus un nolīguma protokolu saskaņā ar šā lēmuma 8. panta 2. punktā paredzēto procedūru. Visos pārējos gadījumos, uz ko attiecas iepriekšminētie panti, Kopienas nostāju formulē un pauž Komisija.8. pants1. Komisijai palīdz Stipro alkoholisko dzērienu aprites komiteja, kas izveidota ar Regulas (EEK) Nr. 1576/89 13. pantu, un Aromatizēto vīnu, aromatizēto vīna dzērienu un aromatizēto vīna produktu kokteiļu aprites komiteja, kas izveidota ar Regulas (EEK) Nr. 1602/91 12. pantu.2. Ja ir atsauce uz šo punktu, tad piemēro Lēmuma 1999/468/EK 5. un 7. pantu.Lēmuma 1999/468/EK 5. panta 6. punktā paredzētais laika posms ir viens mēnesis.3. Komitejas apstiprina savu reglamentu.9. pantsŠo lēmumu publicē Eiropas Kopienu Oficiālajā Vēstnesī.Briselē, 2001. gada 3. decembrīPadomes vārdā —priekšsēdētājsF. Vandenbroucke[1] OV L 302, 19.10.1992., 1. lpp. Regulā jaunākie grozījumi izdarīti ar Regulu (EK) Nr. 2700/2000 (OV L 311, 12.12.2000., 17. lpp.)[2] OV L 179, 14.7.1999., 1. lpp. Regulā jaunākie grozījumi izdarīti ar Regulu (EK) Nr. 2826/2000 (OV L 328, 23.12.2000., 2. lpp.).[3] OV L 160, 12.6.1989., 1. lpp. Regulā jaunākie grozījumi izdarīti ar Eiropas Parlamenta un Padomes Regulu (EK) Nr. 3378/94 (OV L 366, 31.12.1994., 1. lpp.).[4] OV L 149, 14.6.1991., 1. lpp. Regulā jaunākie grozījumi izdarīti ar Eiropas Parlamenta un Padomes Regulu (EK) Nr. 2061/96 (OV L 277, 30.10.1996., 1. lpp.).[5] OV L 184, 17.7.1999., 23. lpp.--------------------------------------------------


title: 2004/726/EK: Eiropas Parlamenta Lēmums (2004. gada 21. aprīlis), par Eiropas Savienības 2002. finanšu gada kopbudžeta izpildes apstiprināšanu — VI iedaļa — Eiropas Ekonomikas un sociālo lietu komiteja

text:
               21.4.2004

               LV

               Eiropas Savienības Oficiālais Vēstnesis

               L 330/20

         EIROPAS PARLAMENTA LĒMUMS
   (2004. gada 21. aprīlis),
   par Eiropas Savienības 2002. finanšu gada kopbudžeta izpildes apstiprināšanu — VI iedaļa — Eiropas Ekonomikas un sociālo lietu komiteja
   (2004/726/EK)

    ---documentbreak---

               21.4.2004

               LV

               Eiropas Savienības Oficiālais Vēstnesis

               L 330/20

         EIROPAS PARLAMENTA REZOLŪCIJA
   par piezīmēm, kuras pievienotas lēmumam par Eiropas Savienības 2002. finanšu gada kopbudžeta izpildes apstiprināšanu — VI iedaļa — Eiropas Ekonomikas un sociālo lietu komiteja


title: 2009/375/EK: Komisijas Lēmums ( 2009. gada 8. maijs ) par to, kā finansē 2009. gada darba programmu par mācību līdzekļiem pārtikas nekaitīguma, dzīvnieku veselības, dzīvnieku labturības un augu veselības jomā

text:
               9.5.2009

               LV

               Eiropas Savienības Oficiālais Vēstnesis

               L 116/54

      KOMISIJAS LĒMUMS

   (2009. gada 8. maijs)
   par to, kā finansē 2009. gada darba programmu par mācību līdzekļiem pārtikas nekaitīguma, dzīvnieku veselības, dzīvnieku labturības un augu veselības jomā
   (2009/375/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (1), un jo īpaši tās 75. pantu,
   ņemot vērā Komisijas 2002. gada 23. decembra Regulu (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 90. pantu,
   ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (3) un jo īpaši tās 2. panta 1. punkta i) apakšpunktu,
   ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (4), un jo īpaši tās 51. pantu un 66. panta 1. punkta b) un c) apakšpunktu,
   ņemot vērā Komisijas 2004. gada 15. decembra Lēmumu 2004/858/EK (5), ar kuru izveido Veselības aizsardzības programmas izpildaģentūru Kopienas darbību pārvaldei veselības aizsardzības jomā – atbilstīgi Padomes Regulai (EK) Nr. 58/2003, un jo īpaši tā 6. pantu,
   ņemot vērā Komisijas 2008. gada 9. septembra Lēmumu C(2008) 4943, kas piešķir pilnvaras Veselības un patērētāju izpildaģentūrai nolūkā veikt uzdevumus, kas saistīti ar sabiedrības veselības programmas īstenošanu (2003–2008), kas pieņemta ar Lēmumu Nr. 1786/2002/EK, sabiedrības veselības programmu (2008–2013), kas pieņemta ar Lēmumu Nr. 1350/2007/EK, patērētāju programmu (2007–2013), kas pieņemta ar Lēmumu Nr. 1926/2006/EK, un mācību pasākumus pārtikas nekaitīguma jomā, ko aptver Regula (EK) Nr. 882/2004 un Direktīva 2000/29/EK,
   tā kā:

               (1)

               Saskaņā ar Regulas (EK, Euratom) Nr. 1605/2002 75. pantu un Regulas (EK, Euratom) Nr. 2342/2002 90. pantu, pirms uzņemas maksājuma saistību, pieņem finansēšanas lēmumu, kurā nosaka būtiskās sastāvdaļas darbībai, kas saistīta ar izdevumiem no budžeta.

               (2)

               Vairākos pārtikas nekaitīguma, dzīvnieku veselības, dzīvnieku labturības un augu veselības tiesību aktos paredzētas dažādas rīcības mācību līdzekļu jomā. Minētās rīcības jāfinansē no Kopienas budžeta. Par šādu rīcību finansēšanu jāpieņem vienots lēmums.

               (3)

               Saskaņā ar Lēmuma 2004/858/EK 4. un 6. pantu Veselības un patērētāju izpildaģentūra veic konkrētas darbības, kas nepieciešamas, lai īstenotu mācību pasākumus pārtikas nekaitīguma jomā, uz kuriem attiecas Regula (EK) Nr. 882/2004 un Direktīva 2000/29/EK, un minētajam nolūkam būtu jāpiešķir nepieciešamās apropriācijas,

         IR NOLĒMUSI ŠĀDI.
   1. pants
   Pielikumā iekļautā darba programma par rīcību finansēšanu 2009. gadā, kuras saistītas ar mācību līdzekļiem pārtikas nekaitīguma, dzīvnieku veselības, dzīvnieku labturības un augu veselības jomā, ir pieņemta.
   Par tās publicēšanu un īstenošanu atbild Veselības un patērētāju ģenerāldirektorāta ģenerāldirektors.
   Kopējās izmaiņas maksimālajā orientējošā budžetā katrai atsevišķajai rīcībai, kuras nepārsniedz 20 %, nav uzskatāmas par būtiskām, ja tās ievērojami neietekmē darba plāna būtību un mērķus. Kredītrīkotājs, kas minēts Finanšu regulas 59. pantā, var pieņemt šādas izmaiņas saskaņā ar pareizas finanšu pārvaldības principu.
   2. pants
   Darbības subsīdijas, kas norādītas budžeta pozīcijā 17 01 04 31, izmaksā Veselības un patērētāju izpildaģentūrai.
   3. pants
   Apropriācijas, uz kurām attiecas pievienotā darba programma, var izmantot, lai samaksātu kavējuma procentus saskaņā ar Regulas (EK, Euratom) Nr. 1605/2002 83. pantu.

      Briselē, 2009. gada 8. maijā

            Komisijas vārdā —

            Komisijas locekle

         Androulla VASSILIOU

      (1)  OV L 248, 16.9.2002., 1. lpp.

      (2)  OV L 357, 31.12.2002., 1. lpp.

      (3)  OV L 169, 10.7.2000., 1. lpp.

      (4)  OV L 165, 30.4.2004., 1. lpp.

      (5)  OV L 369, 16.12.2004., 73. lpp.

      PIELIKUMS

         Darba programma 2009. gadam par mācību līdzekļiem pārtikas nekaitīguma, dzīvnieku veselības, dzīvnieku labturības un augu veselības jomā

      MĀCĪBAS
      1.   Budžeta pozīcijas: 17 04 07 01 un 17 04 04 01
      Juridiskais pamats

                  —

                  Regulas (EK) Nr. 882/2004 51. pants un 66. panta 1. punkta b) apakšpunkts,

                  —

                  Direktīva 2000/29/EK, un jo īpaši tās 2. panta 1. punkta i) apakšpunkts.

            No šā budžeta finansētās rīcības mērķis ir Kopienā un trešās valstīs izstrādāt, organizēt un pasniegt mācību kursus, darbseminārus vai seminārus, lai nodrošinātu to, ka darbinieki, kuri veic oficiālas kontroles, būtu atbilstoši izglītoti. Minētajos mācību kursos un semināros valsts amatpersonas, valsts iestādes un laboratorijas eksperti gūs informāciju un tiks izglītoti par Kopienas tiesību aktiem barības un pārtikas, augu veselības jomā un par to, kādas ir nepieciešamās kontroles prasības, lai barību un pārtiku, augu un augu produktus varētu laist Kopienas tirgū.
      Komisija atbalsta ierēdņu mācības dalībvalstīs, jo dalībvalstīs rīkotās mācības tā papildina ar jautājumiem, kuri ir svarīgi no Kopienas viedokļa.
      Šādi būs 2009. gadā mācību temati:

                  —

                  Uz HACCP (Bīstamību analīze un kritiskie kontroles punkti) balstīto pārtikas un barības kontroles procedūru principi; revīzijas metodika, pēc kuras pārbaudīt HACCP sistēmu īstenošanu.

                  —

                  Dzīvnieku veselības profilakse un kontrole.

                  —

                  Pārtikas higiēna un kontrole: zivis, gaļa un piena produkti.

                  —

                  Transmisīvu sūkļveida encefalopātiju profilakse, kontrole un izskaušana.

                  —

                  Augu veselības kontrole.

                  —

                  Pārtikas saskares materiāli.

                  —

                  ĢMO analīze.

                  —

                  ES noteikumi pārtikas jomā un pārtikas importa prasības.

                  —

                  Diagnostika un ļoti patogēnas putnu gripas kontrole.

                  —

                  Citi dzīvnieku veselības un labturības, augu veselības un pārtikas nekaitīguma jautājumi, sadarbība ar citām starptautiskām organizācijām pārtikas nekaitīguma mācību jomā.
                  (EUR 12 300 000)

            Finansējums: publiskais iepirkums.
      Gada iepirkumiem atvēlētais budžets ir pavisam EUR 12 300 000.
      Katram no iepriekš minētajiem tehniskajiem jautājumiem piešķirs vienu vai vairākus konkrētus pakalpojumu līgumus. Aplēsts, ka parakstīs apmēram 14 pakalpojumu līgumus. Ārējie pakalpojumu sniedzēji būs lielākoties iesaistīti mācību organizatoriskajos un loģistikas jautājumos.
      Iepirkuma procedūru plāno sākt iespējami drīz (aptuveni martā vai jūnijā), lai 2009. gada laikā parakstītu līgumus.
      No EUR 12 300 000 aģentūra pārvaldīs un izmantos (Komisijas Lēmums 2008/544/EK (1) EUR 12 000 000 (pasākumu finansēšana pārtikas nekaitīguma jomā atbilstīgi Regulai (EK) Nr. 882/2004 un Direktīvai 2000/29/EK)). Atlikušos EUR 300 000 izmantos Komisija, lai finansētu programmu ĢMO jomā.
      2.   Budžeta pozīcija: 17 01 04 05
      Juridiskais pamats

                  —

                  Regulas (EK) Nr. 882/2004 66. panta 1. punkta c) apakšpunkts.

            Ar šā budžeta finansētajām rīcībām tiks uzsākts:

                  —

                  e-mācību izmēģinājuma projekts par īpašām mācību programmām, lai “Labākas mācības nekaitīgas pārtikas jomā” uzrunātu plašāku personāla loku, kas veic oficiālo kontroli kā dalībvalstīs, tā trešās valstīs,

                  —

                  pētījums, lai “Labākas mācības nekaitīgas pārtikas jomā” apzinātu un definētu labu praksi, lai labāk veicinātu pieeju “pasniedzēju apmācība”, proti, precizētu, kuri mācību līdzekļi ir pielāgojami konkrētām vajadzībām.

            Labākai mācību programmu organizēšanai jāfinansē arī IT aprīkojums un līdzekļi, kā arī popularizēšanas materiāli, informācijas un saziņas pasākumi.
      (EUR 370 000)
      Finansējums: spēkā esošie līgumi un/vai publiskā iepirkuma procedūras
      Aplēsts, ka parakstīs apmēram četrus pakalpojumu līgumus.
      Līgumu parakstīšanas aptuvenais termiņš: martā vai jūlijā.
      3.   Budžeta pozīcija: 17 01 04 31
      Juridiskais pamats

                  —

                  Lēmums 2004/858/EK, un jo īpaši tā 6. pantu.

            Ar šo budžetu finansē aģentūras darbības subsīdiju 2009. gadā saistībā ar programmām finanšu perspektīvas 2. pozīcijā. No budžeta pozīcijas 17 01 04 31 finansē aģentūras darbības subsīdiju 2009. gadā par izdevumu daļu, kas saistīti ar “Labākām mācībām nekaitīgas pārtikas jomā”. Saskaņā ar Padomes Regulas (EK) Nr. 58/2003 (2) 12. panta 3. punktu darbības subsīdiju saņems no līdzekļu asignējuma Kopienas programmu pārvaldībai, ko veic aģentūra. 2009. gada budžetā tika izveidotas divas atsevišķas budžeta pozīcijas, lai Veselības un patērētāju izpildaģentūra piešķirtu subsīdiju – vienu subsīdiju vienai no 2. pozīcijas programmām un otru subsīdiju finanšu perspektīvas 3.b pozīcijas programmām.
      (EUR 1 100 000)
      Kopsavilkums

                  Nr.

                  Nosaukums

                  Budžeta pozīcija

                  Juridiskais pamats

                  Summa
                  (EUR)

                  1

                  Mācības – mācību programmas izpildes ārējie līgumi

                  17 04 07 01

                  Regula (EK) Nr. 882/2004

                  11 300 000

                  17 04 04 01

                  Direktīva 2000/29/EK

                  1 000 000

                  2

                  Mācības – gada pārskats, e-mācību izmēģinājuma projekts, IT aprīkojums un līdzekļi, popularizēšanas materiāli, informācijas un saziņas pasākumi

                  17 01 04 05

                  Regula (EK) Nr. 882/2004

                  370 000

                  3

                  Darbības subsīdija

                  17 01 04 31

                  Lēmums 2008/544/EK

                  1 100 000

                  Kopā

                  13 770 000

         (1)  OV L 173, 3.7.2008., 27. lpp.

         (2)  OV L 11, 16.1.2003., 1. lpp.


title: Padomes Lēmums (KĀDP) 2017/289 (2017. gada 17. februāris), ar kuru groza Lēmumu (KĀDP) 2015/2005, ar ko pagarina pilnvaru termiņu Eiropas Savienības īpašajam pārstāvim Afganistānā

text:
               18.2.2017

               LV

               Eiropas Savienības Oficiālais Vēstnesis

               L 42/13

         PADOMES LĒMUMS (KĀDP) 2017/289
   (2017. gada 17. februāris),
   ar kuru groza Lēmumu (KĀDP) 2015/2005, ar ko pagarina pilnvaru termiņu Eiropas Savienības īpašajam pārstāvim Afganistānā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 33. pantu un 31. panta 2. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2013. gada 22. jūlijā pieņēma Lēmumu 2013/393/KĀDP (1), ar ko Franz-Michael SKJOLD MELLBIN kungu iecēla par Eiropas Savienības īpašo pārstāvi (ESĪP) Afganistānā.

               (2)

               Padome 2015. gada 10. novembrī pieņēma Lēmumu (KĀDP) 2015/2005 (2), ar ko ESĪP pilnvaru termiņu pagarina līdz 2017. gada 28. februārim.

               (3)

               2016. gada 12. maijā Padome apstiprināja Savienības apņemšanos atbalstīt civilo policiju Afganistānā pēc EUPOL Afghanistan pabeigšanas 2016. gadā. Padome jo īpaši uzsvēra, ka progress, ko Afganistāna panākusi attiecībā uz cilvēktiesību – un jo īpaši sieviešu un bērnu tiesību – ievērošanu, aizsardzību un veicināšanu, ir jākonsolidē, jāturpina uzlabot un jāintegrē visās valdības darbībās. Minētais atbalsts būtu jāsniedz, jo īpaši pastiprinot ESĪP pilnvaras Afganistānā.

               (4)

               ESĪP pilnvaru termiņš būtu jāpagarina vēl par sešiem mēnešiem.

               (5)

               ESĪP šīs pilnvaras īstenos situācijā, kas var pasliktināties un varētu kavēt Līguma 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Lēmumu (KĀDP) 2015/2005 groza šādi:

               1)

               lēmuma 1. pantu aizstāj ar šādu:
               “1. pants
               Eiropas Savienības īpašais pārstāvis
               Ar šo ESĪP Afganistānā Franz-Michael SKJOLD MELLBIN kunga pilnvaru termiņš tiek pagarināts līdz 2017. gada 31. augustam. Padome var lemt, ka ESĪP pilnvaras beidzas agrāk, pamatojoties uz Politikas un drošības komitejas (PDK) vērtējumu un Savienības Augstā pārstāvja ārlietās un drošības politikas jautājumos (AP) priekšlikumu.”;

               2)

               lēmuma 2. pantu aizstāj ar šādu:
               “2. pants
               Politikas mērķi
               ESĪP pārstāv Savienību un veicina Savienības politikas mērķu sasniegšanu Afganistānā, cieši sadarbojoties ar dalībvalstu pārstāvjiem Afganistānā. Jo īpaši ESĪP:

                           a)

                           sniedz ieguldījumu, lai īstenotu ES un Afganistānas Vienoto deklarāciju, ES stratēģiju attiecībā uz Afganistānu 2014.–2016. gadam, kā arī lai izstrādātu jaunu ES stratēģiju attiecībā uz Afganistānu 2017.–2020. gadam un attiecīgā gadījumā lai īstenotu ES un Afganistānas sadarbības nolīgumu par partnerību un attīstību (SNPA) un ES un Afganistānas Kopējo turpmāko virzību migrācijas jautājumos;

                           b)

                           atbalsta Savienības un Afganistānas politisko dialogu;

                           c)

                           atbalsta Apvienoto Nāciju Organizācijas (ANO) vadošo nozīmi Afganistānā, īpašu uzmanību veltot ieguldījumam labāk koordinētas starptautiskās palīdzības izveidei, tādējādi veicinot Bonnas, Čikāgas, Tokijas, Londonas un Briseles konferenču paziņojumu, kā arī attiecīgu ANO rezolūciju īstenošanu;

                           d)

                           atbalsta Afganistānas reformu procesu, tiecoties izveidot uzticības cienīgu un efektīvu policijas dienestu, kas darbojas saskaņā ar starptautiskiem standartiem, atbilstīgi tiesiskumam un pilnībā ievērojot cilvēktiesības.”;

               3)

               lēmuma 3. pantu aizstāj ar šādu:
               “3. pants
               Pilnvaras
               Lai īstenotu savas pilnvaras, ESĪP, cieši sadarbojoties ar dalībvalstu pārstāvjiem Afganistānā:

                           a)

                           izplata Savienības uzskatus par Afganistānas politikas procesu un norisēm;

                           b)

                           uztur ciešus kontaktus ar attiecīgām Afganistānas iestādēm, jo īpaši ar valdību un parlamentu, kā arī vietējām pašvaldībām, un atbalsta to attīstību. Tāpat būtu jāuztur kontakti arī ar citām Afganistānas politiskajām grupām un citiem attiecīgiem dalībniekiem Afganistānā, jo īpaši ar attiecīgiem pilsoniskās sabiedrības dalībniekiem;

                           c)

                           uztur ciešus kontaktus ar attiecīgām starptautiskām un reģionālām ieinteresētām personām Afganistānā, jo īpaši ar ANO ģenerālsekretāra īpašo pārstāvi un Ziemeļatlantijas līguma organizācijas (NATO) Augstāko civilo pārstāvi, kā arī ar citiem nozīmīgiem partneriem un organizācijām;

                           d)

                           sniedz konsultācijas par gūtajiem panākumiem to mērķu sasniegšanā, kas noteikti ES un Afganistānas Vienotajā deklarācijā, ES stratēģijā attiecībā uz Afganistānu 2014.–2016. gadam, ES un Afganistānas sadarbības nolīgumā par partnerību un attīstību (SNPA) un Bonnas, Čikāgas, Tokijas, Londonas un Briseles konferenču paziņojumos, jo īpaši šādās jomās:

                                       i)

                                       civilo spēju veidošana, īpaši vietējā līmenī;

                                       ii)

                                       laba pārvaldība, korupcijas apkarošana un tiesiskuma pastāvēšanai vajadzīgo iestāžu, jo īpaši neatkarīgu tiesu iestāžu, izveide;

                                       iii)

                                       vēlēšanu un konstitucionālās reformas;

                                       iv)

                                       drošības sektora reformas, tostarp tiesu iestāžu un tiesiskuma, valsts armijas un policijas spēku nostiprināšana, un jo īpaši civilās policijas dienesta izveide;

                                       v)

                                       izaugsmes veicināšana, proti, veicinot lauksaimniecību un lauku attīstību;

                                       vi)

                                       Afganistānas starptautisko cilvēktiesību saistību ievērošana, tostarp minoritāšu tiesību, kā arī sieviešu un bērnu tiesību ievērošana;

                                       vii)

                                       demokrātijas principu un tiesiskuma ievērošana;

                                       viii)

                                       sieviešu līdzdalības veicināšana valsts pārvaldē un pilsoniskajā sabiedrībā, un – saskaņā ar ANO Drošības padomes rezolūciju 1325(2000) – miera procesos;

                                       ix)

                                       Afganistānas starptautisko saistību ievērošana, tostarp sadarbība starptautiskās sabiedrības centienos apkarot terorismu, nelegālu narkotiku tirdzniecību, cilvēku tirdzniecību un masu iznīcināšanas ieroču un bruņojuma, kā arī ar tiem saistītu materiālu izplatīšanu;

                                       x)

                                       humānās palīdzības veicināšana un bēgļu un iekšzemē pārvietotu personu atgriešana ar likumīgiem līdzekļiem; un

                                       xi)

                                       Savienības klātbūtnes un darbību efektivitātes stiprināšana Afganistānā un ieguldījums, lai:

                                                   —

                                                   sagatavotu īstenošanas ziņojumu par ES stratēģiju attiecībā uz Afganistānu 2014.–2016. gadam, kā lūdz Padome,

                                                   —

                                                   izstrādātu jaunu ES un Afganistānas stratēģiju 2017.–2020. gadam,

                                                   —

                                                   īstenotu ES un Afganistānas Kopējo turpmāko virzību migrācijas jautājumos;

                           e)

                           atbalsta policijas dienesta izveidi Afganistānā, konkrēti:

                                       i)

                                       uzraugot Afganistānas iestādes un tām sniedzot konsultācijas stratēģiskā līmenī, lai uzlabotu vadības un lēmumu pieņemšanas spēju veidošanu ilgtermiņā nolūkā veicināt civilo policiju Afganistānas Valsts policijā (AVP);

                                       ii)

                                       uzraugot Iekšlietu ministriju (IeM) un sniedzot tai konsultācijas atsevišķos jautājumos, kas saistīti ar IeM reformu un AVP profesionalizāciju, piemēram, politiku īstenošana saistībā ar sabiedriskās kārtības uzturēšanu, uz izlūkdatiem balstītu policijas darbību, kriminālizmeklēšanu;

                                       iii)

                                       uzraugot Tieslietu ministrijas Korupcijas apkarošanas justīcijas centru un sniedzot tam konsultācijas kapacitātes un spēju veidošanai, lai cīnītos pret korupciju publiskā sektora augstākajos līmeņos;

                           f)

                           aktīvi piedalās vietējos koordinācijas forumos, piemēram, Kopīgajā koordinācijas un pārraudzības padomē, vienlaikus pilnībā informējot neiesaistītās dalībvalstis par lēmumu pieņemšanu šajos līmeņos;

                           g)

                           piedalās un sniedz konsultācijas par Savienības nostājām starptautiskās konferencēs saistībā ar Afganistānu, cieši koordinējot darbu ar Afganistānas iestādēm un galvenajiem starptautiskajiem partneriem;

                           h)

                           aktīvi piedalās reģionālas sadarbības veicināšanā, īstenojot attiecīgas ierosmes, tostarp Āzijas sirds / Stambulas procesu un Reģionālo Ekonomikas konferenci par Afganistānu (RECCA);

                           i)

                           sniedz ieguldījumu Savienības politikas cilvēktiesību jomā un ES pamatnostādņu cilvēktiesību jomā īstenošanā, jo īpaši attiecībā uz sievietēm un bērniem konfliktu skartās teritorijās, jo īpaši uzraugot jaunākos notikumus minētajā jomā un risinot ar tiem saistītas problēmas;

                           j)

                           attiecīgā gadījumā sniedz atbalstu iekļaujošiem un Afganistānas vadītiem miera procesiem, kā rezultātā tiktu panākts iepriekš apspriests politisks risinājums un paliekošs izlīgums saskaņā ar 25. punktu dalībnieku paziņojumā, kas sniegts Briseles konferencē par Afganistānu, partnerību labklājībai un mieram.”;

               4)

               lēmuma 5. panta 1. punktam pievieno šādu daļu:
               “Finanšu atsauces summa, kas paredzēta, lai segtu izdevumus saistībā ar ESĪP pilnvarām, laikposmā no 2017. gada 1. marta līdz 2017. gada 31. augustam ir EUR 5 700 000.”;

               5)

               lēmuma 14. pantu aizstāj ar šādu:
               “14. pants
               Pārskatīšana
               Šā lēmuma īstenošanu un tā saderību ar citām Savienības darbībām reģionā regulāri pārskata. ESĪP līdz savu pilnvaru beigām Padomei, AP un Komisijai iesniedz visaptverošu pilnvaru īstenošanas pārskata ziņojumu.”

         2. pants
   Stāšanās spēkā
   Šis lēmums stājas spēkā tā pieņemšanas dienā.

      Briselē, 2017. gada 17. februārī

            Padomes vārdā –

            priekšsēdētājs

         E. BARTOLO

      (1)  Padomes Lēmums 2013/393/KĀDP (2013. gada 22. jūlijs), ar kuru groza Lēmumu 2013/382/KĀDP, ar ko pagarina pilnvaru termiņu Eiropas Savienības īpašajam pārstāvim Afganistānā (OV L 198, 23.7.2013., 47. lpp.).

      (2)  Padomes Lēmums (KĀDP) 2015/2005 (2015. gada 10. novembris), ar ko pagarina pilnvaru termiņu Eiropas Savienības īpašajam pārstāvim Afganistānā (OV L 294, 11.11.2015., 53. lpp.).


title: 2010/489/ES: Padomes Lēmums ( 2010. gada 12. jūlijs ) par to, lai parakstītu Nolīgumu starp Eiropas Savienību un Brazīlijas Federatīvās Republikas valdību par civilās aviācijas drošību

text:
               16.9.2010

               LV

               Eiropas Savienības Oficiālais Vēstnesis

               L 243/1

         PADOMES LĒMUMS
   (2010. gada 12. jūlijs)
   par to, lai parakstītu Nolīgumu starp Eiropas Savienību un Brazīlijas Federatīvās Republikas valdību par civilās aviācijas drošību
   (2010/489/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 100. panta 2. punktu un 207. panta 4. punktu saistībā ar 218. panta 5. punktu un 218. panta 8. punkta pirmo daļu,
   ņemot vērā Eiropas Komisijas priekšlikumu,
   tā kā:

               (1)

               Atbilstoši Padomes 2009. gada 9. oktobra Lēmumam, ar kuru atļauj Komisijai uzsākt sarunas, Komisija Eiropas Savienības vārdā ar Brazīlijas Federatīvās Republikas valdību ir apspriedusi nolīgumu par civilās aviācijas drošību.

               (2)

               Komisijas apspriestais nolīgums būtu jāparaksta, ņemot vērā tā iespējamu noslēgšanu vēlāk.

               (3)

               Dalībvalstīm vajadzētu veikt visus vajadzīgos pasākumus, lai nodrošinātu, ka to divpusējo nolīgumu darbību, ko tās noslēgušas ar Brazīliju par to pašu tematu, izbeidz dienā, kurā stājas spēkā šis nolīgums,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināta nolīguma starp Eiropas Savienību un Brazīlijas Federatīvās Republikas valdību (turpmāk “nolīgums”) par civilās aviācijas drošību parakstīšana, ņemot vērā nolīguma noslēgšanu (1).
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu, ņemot vērā tā noslēgšanu.
   3. pants
   Šis lēmums stājas spēkā tā pieņemšanas dienā.

      Briselē, 2010. gada 12. jūlijā

            Padomes vārdā –

            priekšsēdētāja

         S. LARUELLE

      (1)  Nolīguma tekstu publicēs kopā ar lēmumu par tā noslēgšanu.